pli: Upāgamiṁ rukkhamūlaṁ,


nikaya: bv

layer: root

title_pli: Buddhavaṁsa 2 Sumedhapatthanākathā

pli: guṇe dasahupāgataṁ.


pli: Vāpitaṁ ropitaṁ dhaññaṁ,


pli: pajahiṁ niravasesato;


pli: Anekaguṇasampannaṁ,


pli: pavattaphalamādiyiṁ.


pli: Tatthappadhānaṁ padahiṁ,


pli: nisajjaṭṭhānacaṅkame;


pli: Abbhantaramhi sattāhe,


pli: abhiññābalapāpuṇiṁ.


pli: Evaṁ me siddhippattassa,


pli: vasībhūtassa sāsane;


pli: Dīpaṅkaro nāma jino,


pli: uppajji lokanāyako.


pli: Uppajjante ca jāyante,


pli: bujjhante dhammadesane;


pli: Caturo nimitte nāddasaṁ,


pli: jhānaratisamappito.


pli: Paccantadesavisaye,


pli: nimantetvā tathāgataṁ;


pli: Tassa āgamanaṁ maggaṁ,


pli: sodhenti tuṭṭhamānasā.


pli: Ahaṁ tena samayena,


pli: nikkhamitvā sakassamā;


pli: Dhunanto vākacīrāni,


pli: gacchāmi ambare tadā.


pli: Vedajātaṁ janaṁ disvā,


pli: tuṭṭhahaṭṭhaṁ pamoditaṁ;


pli: Orohitvāna gaganā,


pli: manusse pucchi tāvade.


pli: ‘Tuṭṭhahaṭṭho pamudito,


pli: vedajāto mahājano;


pli: Kassa sodhīyati maggo,


pli: añjasaṁ vaṭumāyanaṁ’.


pli: Te me puṭṭhā viyākaṁsu,


pli: ‘buddho loke anuttaro;


pli: Dīpaṅkaro nāma jino,


pli: uppajji lokanāyako;


pli: Tassa sodhīyati maggo,


pli: Buddhotivacanaṁ sutvāna,


pli: pīti uppajji tāvade;


pli: Buddho buddhoti kathayanto,


pli: somanassaṁ pavedayiṁ.


pli: Tattha ṭhatvā vicintesiṁ,


pli: tuṭṭho saṁviggamānaso;


pli: ‘Idha bījāni ropissaṁ,


pli: khaṇo ve mā upaccagā’.


pli: ‘Yadi buddhassa sodhetha,


pli: ekokāsaṁ dadātha me;


pli: Ahampi sodhayissāmi,


pli: añjasaṁ vaṭumāyanaṁ’.


pli: Adaṁsu te mamokāsaṁ,


pli: sodhetuṁ añjasaṁ tadā;


pli: Buddho buddhoti cintento,


pli: maggaṁ sodhemahaṁ tadā.


pli: Aniṭṭhite mamokāse,


pli: dīpaṅkaro mahāmuni;


pli: Catūhi satasahassehi,


pli: chaḷabhiññehi tādihi;


pli: Khīṇāsavehi vimalehi,


pli: paṭipajji añjasaṁ jino.


pli: Paccuggamanā vattanti,


pli: vajjanti bheriyo bahū;


pli: Āmoditā naramarū,


pli: sādhukāraṁ pavattayuṁ.


pli: Devā manusse passanti,


pli: manussāpi ca devatā;


pli: Ubhopi te pañjalikā,


pli: anuyanti tathāgataṁ.


pli: Devā dibbehi turiyehi,


pli: manussā mānusehi ca;


pli: Ubhopi te vajjayantā,


pli: Dibbaṁ mandāravaṁ pupphaṁ,


pli: padumaṁ pārichattakaṁ;


pli: Disodisaṁ okiranti,


pli: ākāsanabhagatā marū.


pli: Dibbaṁ candanacuṇṇañca,


pli: varagandhañca kevalaṁ;


pli: Campakaṁ saralaṁ nīpaṁ,


pli: nāgapunnāgaketakaṁ;


pli: Disodisaṁ ukkhipanti,


pli: bhūmitalagatā narā.


pli: Kese muñcitvāhaṁ tattha,


pli: vākacīrañca cammakaṁ;


pli: Kalale pattharitvāna,


pli: avakujjo nipajjahaṁ.


pli: ‘Akkamitvāna maṁ buddho,


pli: saha sissehi gacchatu;


pli: Mā naṁ kalale akkamittha,


pli: hitāya me bhavissati’.


pli: Pathaviyaṁ nipannassa,


pli: evaṁ me āsi cetaso;


pli: ‘Icchamāno ahaṁ ajja,


pli: kilese jhāpaye mama.


pli: Kiṁ me aññātavesena,


pli: dhammaṁ sacchikatenidha;


pli: Sabbaññutaṁ pāpuṇitvā,


pli: buddho hessaṁ sadevake.


pli: Kiṁ me ekena tiṇṇena,


pli: purisena thāmadassinā;


pli: santāressaṁ sadevakaṁ.


pli: Iminā me adhikārena,


pli: katena purisuttame;


pli: tāremi janataṁ bahuṁ.


pli: Saṁsārasotaṁ chinditvā,


pli: viddhaṁsetvā tayo bhave;


pli: Dhammanāvaṁ samāruyha,


pli: Manussattaṁ liṅgasampatti,


pli: hetu satthāradassanaṁ;


pli: Pabbajjā guṇasampatti,


pli: adhikāro ca chandatā;


pli: Aṭṭhadhammasamodhānā,


pli: abhinīhāro samijjhati’.


pli: Dīpaṅkaro lokavidū,


pli: āhutīnaṁ paṭiggaho;


pli: Ussīsake maṁ ṭhatvāna,


pli: idaṁ vacanamabravi.


pli: ‘Passatha imaṁ tāpasaṁ,


pli: jaṭilaṁ uggatāpanaṁ;


pli: Aparimeyyito kappe,


pli: buddho loke bhavissati.


pli: Ahu kapilavhayā rammā,


pli: nikkhamitvā tathāgato;


pli: Padhānaṁ padahitvāna,


pli: katvā dukkarakārikaṁ.


pli: Ajapālarukkhamūlasmiṁ,


pli: nisīditvā tathāgato;


pli: Tattha pāyāsaṁ paggayha,


pli: nerañjaramupehiti.


pli: Nerañjarāya tīramhi,


pli: pāyāsaṁ ada so jino;


pli: Paṭiyattavaramaggena,


pli: bodhimūlamupehiti.


pli: Tato padakkhiṇaṁ katvā,


pli: bodhimaṇḍaṁ anuttaro;


pli: Assattharukkhamūlamhi,


pli: bujjhissati mahāyaso.


pli: Imassa janikā mātā,


pli: māyā nāma bhavissati;


pli: Pitā suddhodano nāma,


pli: ayaṁ hessati gotamo.


pli: Anāsavā vītarāgā,


pli: santacittā samāhitā;


pli: Kolito upatisso ca,


pli: aggā hessanti sāvakā;


pli: Ānando nāmupaṭṭhāko,


pli: upaṭṭhissatimaṁ jinaṁ.


pli: Khemā uppalavaṇṇā ca,


pli: aggā hessanti sāvikā;


pli: Bodhi tassa bhagavato,


pli: assatthoti pavuccati.


pli: Citto ca hatthāḷavako,


pli: aggā hessantupaṭṭhakā;


pli: Uttarā nandamātā ca,


pli: aggā hessantupaṭṭhikā’.


pli: Idaṁ sutvāna vacanaṁ,


pli: asamassa mahesino;


pli: Āmoditā naramarū,


pli: buddhabījaṁ kira ayaṁ.


pli: Ukkuṭṭhisaddā vattanti,


pli: apphoṭenti hasanti ca;


pli: Katañjalī namassanti,


pli: dasasahassī sadevakā.


pli: ‘Yadimassa lokanāthassa,


pli: virajjhissāma sāsanaṁ;


pli: Anāgatamhi addhāne,


pli: hessāma sammukhā imaṁ.


pli: Yathā manussā nadiṁ tarantā,


pli: Paṭititthaṁ virajjhiya;


pli: Heṭṭhātitthe gahetvāna,


pli: Uttaranti mahānadiṁ.


pli: Evamevaṁ mayaṁ sabbe,


pli: yadi muñcāmimaṁ jinaṁ;


pli: hessāma sammukhā imaṁ’.


pli: Dīpaṅkaro lokavidū,


pli: āhutīnaṁ paṭiggaho;


pli: Mama kammaṁ pakittetvā,


pli: dakkhiṇaṁ pādamuddhari.


pli: Ye tatthāsuṁ jinaputtā,


pli: Padakkhiṇamakaṁsu maṁ;


pli: Devā manussā asurā ca,


pli: Abhivādetvāna pakkamuṁ.


pli: Dassanaṁ me atikkante,


pli: sasaṅghe lokanāyake;


pli: Sayanā vuṭṭhahitvāna,


pli: pallaṅkaṁ ābhujiṁ tadā.


pli: Sukhena sukhito homi,


pli: pāmojjena pamodito;


pli: Pītiyā ca abhissanno,


pli: Pallaṅkena nisīditvā,


pli: evaṁ cintesahaṁ tadā;


pli: ‘Vasībhūto ahaṁ jhāne,


pli: abhiññāsu pāramiṅgato.


pli: Sahassiyamhi lokamhi,


pli: isayo natthi me samā;


pli: Asamo iddhidhammesu,


pli: alabhiṁ īdisaṁ sukhaṁ’.


pli: Pallaṅkābhujane mayhaṁ,


pli: dasasahassādhivāsino;


pli: Mahānādaṁ pavattesuṁ,


pli: ‘dhuvaṁ buddho bhavissasi.


pli: Yā pubbe bodhisattānaṁ,


pli: pallaṅkavaramābhuje;


pli: Nimittāni padissanti,


pli: tāni ajja padissare.


pli: Sītaṁ byapagataṁ hoti,


pli: uṇhañca upasammati;


pli: Tāni ajja padissanti,


pli: dhuvaṁ buddho bhavissasi.


pli: Dasasahassī lokadhātū,


pli: nissaddā honti nirākulā;


pli: Mahāvātā na vāyanti,


pli: na sandanti savantiyo;


pli: Thalajā dakajā pupphā,


pli: sabbe pupphanti tāvade;


pli: Tepajja pupphitā sabbe,


pli: Latā vā yadi vā rukkhā,


pli: phalabhārā honti tāvade;


pli: Tepajja phalitā sabbe,


pli: Ākāsaṭṭhā ca bhūmaṭṭhā,


pli: ratanā jotanti tāvade;


pli: Tepajja ratanā jotanti,


pli: Mānussakā ca dibbā ca,


pli: turiyā vajjanti tāvade;


pli: Tepajjubho abhiravanti,


pli: dhuvaṁ buddho bhavissasi.


pli: Vicitrapupphā gaganā,


pli: abhivassanti tāvade;


pli: Tepi ajja pavassanti,


pli: Mahāsamuddo ābhujati,


pli: dasasahassī pakampati;


pli: Nirayepi dasasahasse,


pli: aggī nibbanti tāvade;


pli: Tepajja nibbutā aggī,


pli: Vimalo hoti sūriyo,


pli: sabbā dissanti tārakā;


pli: Tepi ajja padissanti,


pli: Anovaṭṭhena udakaṁ,


pli: mahiyā ubbhijji tāvade;


pli: Tampajjubbhijjate mahiyā,


pli: Tārāgaṇā virocanti,


pli: nakkhattā gaganamaṇḍale;


pli: Visākhā candimāyuttā,


pli: dhuvaṁ buddho bhavissasi.


pli: Bilāsayā darīsayā,


pli: nikkhamanti sakāsayā;


pli: Tepajja āsayā chuddhā,


pli: Na honti aratī sattānaṁ,


pli: santuṭṭhā honti tāvade;


pli: Tepajja sabbe santuṭṭhā,


pli: Rogā tadupasammanti,


pli: jighacchā ca vinassati;


pli: Tāni ajja padissanti,


pli: Rāgo tadā tanu hoti,


pli: doso moho vinassati;


pli: Tepajja vigatā sabbe,


pli: Bhayaṁ tadā na bhavati,


pli: ajjapetaṁ padissati;


pli: Tena liṅgena jānāma,


pli: Rajonuddhaṁsati uddhaṁ,


pli: dhuvaṁ buddho bhavissasi.


pli: Aniṭṭhagandho pakkamati,


pli: dibbagandho pavāyati;


pli: Sopajja vāyati gandho,


pli: Sabbe devā padissanti,


pli: ṭhapayitvā arūpino;


pli: Tepajja sabbe dissanti,


pli: Yāvatā nirayā nāma,


pli: sabbe dissanti tāvade;


pli: Kuṭṭā kavāṭā selā ca,


pli: na hontāvaraṇā tadā;


pli: Ākāsabhūtā tepajja,


pli: Cutī ca upapatti ca,


pli: khaṇe tasmiṁ na vijjati;


pli: Tānipajja padissanti,


pli: Daḷhaṁ paggaṇha vīriyaṁ,


pli: mā nivatta abhikkama;


pli: Mayampetaṁ vijānāma,


pli: dhuvaṁ buddho bhavissasi’.


pli: Buddhassa vacanaṁ sutvā,


pli: dasasahassīna cūbhayaṁ;


pli: Tuṭṭhahaṭṭho pamodito,


pli: evaṁ cintesahaṁ tadā.


pli: ‘Advejjhavacanā buddhā,


pli: Amoghavacanā jinā;


pli: Vitathaṁ natthi buddhānaṁ,


pli: Dhuvaṁ buddho bhavāmahaṁ.


pli: Yathā khittaṁ nabhe leḍḍu,


pli: Dhuvaṁ patati bhūmiyaṁ;


pli: Tatheva buddhaseṭṭhānaṁ,


pli: Vacanaṁ dhuvasassataṁ;


pli: Yathāpi sabbasattānaṁ,


pli: Maraṇaṁ dhuvasassataṁ;


pli: Yathā rattikkhaye patte,


pli: Sūriyuggamanaṁ dhuvaṁ;


pli: Yathā nikkhantasayanassa,


pli: Sīhassa nadanaṁ dhuvaṁ;


pli: Yathā āpannasattānaṁ,


pli: Bhāramoropanaṁ dhuvaṁ;


pli: Handa buddhakare dhamme,


pli: vicināmi ito cito;


pli: Uddhaṁ adho dasa disā,


pli: yāvatā dhammadhātuyā’.


pli: Vicinanto tadā dakkhiṁ,


pli: paṭhamaṁ <b>dānapāramiṁ</b>;


pli: Pubbakehi mahesīhi,


pli: anuciṇṇaṁ mahāpathaṁ.


pli: ‘Imaṁ tvaṁ paṭhamaṁ tāva,


pli: daḷhaṁ katvā samādiya;


pli: Dānapāramitaṁ gaccha,


pli: yadi bodhiṁ pattumicchasi.


pli: Yathāpi kumbho sampuṇṇo,


pli: yassa kassaci adhokato;


pli: Vamatevudakaṁ nissesaṁ,


pli: na tattha parirakkhati.


pli: Tatheva yācake disvā,


pli: hīnamukkaṭṭhamajjhime;


pli: Dadāhi dānaṁ nissesaṁ,


pli: kumbho viya adhokato.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: dutiyaṁ <b>sīlapāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ dutiyaṁ tāva,


pli: daḷhaṁ katvā samādiya;


pli: Sīlapāramitaṁ gaccha,


pli: yadi bodhiṁ pattumicchasi.


pli: Yathāpi camarī vālaṁ,


pli: kismiñci paṭilaggitaṁ;


pli: Upeti maraṇaṁ tattha,


pli: na vikopeti vāladhiṁ.


pli: Tatheva tvaṁ catūsu bhūmīsu,


pli: Sīlāni paripūraya;


pli: Parirakkha sabbadā sīlaṁ,


pli: Camarī viya vāladhiṁ.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: tatiyaṁ <b>nekkhammapāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ tatiyaṁ tāva,


pli: daḷhaṁ katvā samādiya;


pli: Nekkhammapāramitaṁ gaccha,


pli: yadi bodhiṁ pattumicchasi.


pli: Yathā andughare puriso,


pli: ciravuttho dukhaṭṭito;


pli: Na tattha rāgaṁ janesi,


pli: muttiṁyeva gavesati.


pli: Tatheva tvaṁ sabbabhave,


pli: passa andughare viya;


pli: Nekkhammābhimukho hohi,


pli: bhavato parimuttiyā.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: catutthaṁ <b>paññāpāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ catutthaṁ tāva,


pli: daḷhaṁ katvā samādiya;


pli: Paññāpāramitaṁ gaccha,


pli: yadi bodhiṁ pattumicchasi.


pli: Yathāpi bhikkhu bhikkhanto,


pli: hīnamukkaṭṭhamajjhime;


pli: Kulāni na vivajjento,


pli: evaṁ labhati yāpanaṁ.


pli: Tatheva tvaṁ sabbakālaṁ,


pli: paripucchaṁ budhaṁ janaṁ;


pli: Paññāpāramitaṁ gantvā,


pli: sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: pañcamaṁ <b>vīriyapāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ pañcamaṁ tāva,


pli: daḷhaṁ katvā samādiya;


pli: Vīriyapāramitaṁ gaccha,


pli: yadi bodhiṁ pattumicchasi.


pli: Yathāpi sīho migarājā,


pli: nisajjaṭṭhānacaṅkame;


pli: Alīnavīriyo hoti,


pli: paggahitamano sadā.


pli: Tatheva tvaṁ sabbabhave,


pli: paggaṇha vīriyaṁ daḷhaṁ;


pli: Vīriyapāramitaṁ gantvā,


pli: sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: chaṭṭhamaṁ <b>khantipāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ chaṭṭhamaṁ tāva,


pli: daḷhaṁ katvā samādiya;


pli: Tattha advejjhamānaso,


pli: Yathāpi pathavī nāma,


pli: sucimpi asucimpi ca;


pli: Sabbaṁ sahati nikkhepaṁ,


pli: na karoti paṭighaṁ tayā.


pli: Tatheva tvampi sabbesaṁ,


pli: sammānāvamānakkhamo;


pli: Khantipāramitaṁ gantvā,


pli: sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: sattamaṁ <b>saccapāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ sattamaṁ tāva,


pli: daḷhaṁ katvā samādiya;


pli: Tattha advejjhavacano,


pli: Yathāpi osadhī nāma,


pli: tulābhūtā sadevake;


pli: Samaye utuvasse vā,


pli: na vokkamati vīthito.


pli: Tatheva tvampi saccesu,


pli: mā vokkama hi vīthito;


pli: Saccapāramitaṁ gantvā,


pli: sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: Aṭṭhamaṁ <b>adhiṭṭhānapāramiṁ</b>;


pli: Pubbakehi mahesīhi,


pli: Āsevitanisevitaṁ.


pli: ‘Imaṁ tvaṁ aṭṭhamaṁ tāva,


pli: daḷhaṁ katvā samādiya;


pli: Tattha tvaṁ acalo hutvā,


pli: Yathāpi pabbato selo,


pli: acalo suppatiṭṭhito;


pli: Na kampati bhusavātehi,


pli: sakaṭṭhāneva tiṭṭhati.


pli: Tatheva tvampi adhiṭṭhāne,


pli: Sabbadā acalo bhava;


pli: Adhiṭṭhānapāramitaṁ gantvā,


pli: Sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: navamaṁ <b>mettāpāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ navamaṁ tāva,


pli: daḷhaṁ katvā samādiya;


pli: Mettāya asamo hohi,


pli: yadi bodhiṁ pattumicchasi.


pli: Yathāpi udakaṁ nāma,


pli: kalyāṇe pāpake jane;


pli: Samaṁ pharati sītena,


pli: pavāheti rajomalaṁ.


pli: Tatheva tvaṁ hitāhite,


pli: samaṁ mettāya bhāvaya;


pli: Mettāpāramitaṁ gantvā,


pli: sambodhiṁ pāpuṇissasi.


pli: Na hete ettakāyeva,


pli: buddhadhammā bhavissare;


pli: Aññepi vicinissāmi,


pli: ye dhammā bodhipācanā’.


pli: Vicinanto tadā dakkhiṁ,


pli: dasamaṁ <b>upekkhāpāramiṁ</b>;


pli: Pubbakehi mahesīhi,


pli: āsevitanisevitaṁ.


pli: ‘Imaṁ tvaṁ dasamaṁ tāva,


pli: daḷhaṁ katvā samādiya;


pli: Tulābhūto daḷho hutvā,


pli: Yathāpi pathavī nāma,


pli: nikkhittaṁ asuciṁ suciṁ;


pli: Upekkhati ubhopete,


pli: kopānunayavajjitā.


pli: Tatheva tvaṁ sukhadukkhe,


pli: tulābhūto sadā bhava;


pli: Upekkhāpāramitaṁ gantvā,


pli: sambodhiṁ pāpuṇissasi.


pli: Ettakāyeva te loke,


pli: ye dhammā bodhipācanā;


pli: Tatuddhaṁ natthi aññatra,


pli: daḷhaṁ tattha patiṭṭhaha’.


pli: Ime dhamme sammasato,


pli: sabhāvasarasalakkhaṇe;


pli: Dhammatejena vasudhā,


pli: dasasahassī pakampatha.


pli: Calatī ravatī pathavī,


pli: ucchuyantaṁva pīḷitaṁ;


pli: Telayante yathā cakkaṁ,


pli: evaṁ kampati medanī.


pli: Yāvatā parisā āsi,


pli: buddhassa parivesane;


pli: Pavedhamānā sā tattha,


pli: mucchitā seti bhūmiyaṁ.


pli: Ghaṭānekasahassāni,


pli: kumbhīnañca satā bahū;


pli: Sañcuṇṇamathitā tattha,


pli: aññamaññaṁ paghaṭṭitā.


pli: Ubbiggā tasitā bhītā,


pli: bhantā byathitamānasā;


pli: Mahājanā samāgamma,


pli: dīpaṅkaramupāgamuṁ.


pli: ‘Kiṁ bhavissati lokassa,


pli: kalyāṇamatha pāpakaṁ;


pli: Sabbo upadduto loko,


pli: taṁ vinodehi cakkhuma’.


pli: Tesaṁ tadā saññapesi,


pli: dīpaṅkaro mahāmuni;


pli: ‘Visaṭṭhā hotha mā bhetha,


pli: imasmiṁ pathavikampane.


pli: Yamahaṁ ajja byākāsiṁ,


pli: buddho loke bhavissati;


pli: Eso sammasati dhammaṁ,


pli: pubbakaṁ jinasevitaṁ.


pli: Tassa sammasato dhammaṁ,


pli: buddhabhūmiṁ asesato;


pli: Tenāyaṁ kampitā pathavī,


pli: dasasahassī sadevake’.


pli: Buddhassa vacanaṁ sutvā,


pli: mano nibbāyi tāvade;


pli: Sabbe maṁ upasaṅkamma,


pli: punāpi abhivandisuṁ.


pli: Samādiyitvā buddhaguṇaṁ,


pli: daḷhaṁ katvāna mānasaṁ;


pli: Dīpaṅkaraṁ namassitvā,


pli: āsanā vuṭṭhahiṁ tadā.


pli: Dibbaṁ mānusakaṁ pupphaṁ,


pli: devā mānusakā ubho;


pli: Samokiranti pupphehi,


pli: vuṭṭhahantassa āsanā.


pli: Vedayanti ca te sotthiṁ,


pli: ‘Mahantaṁ patthitaṁ tuyhaṁ,


pli: taṁ labhassu yathicchitaṁ.


pli: Sabbītiyo vivajjantu,


pli: Soko rogo vinassatu;


pli: Mā te bhavantvantarāyā,


pli: Phusa khippaṁ bodhimuttamaṁ.


pli: Yathāpi samaye patte,


pli: pupphanti pupphino dumā;


pli: Tatheva tvaṁ mahāvīra,


pli: buddhañāṇena pupphasi.


pli: Yathā ye keci sambuddhā,


pli: pūrayuṁ dasa pāramī;


pli: pūraya dasa pāramī.


pli: bodhimaṇḍamhi bujjhare;


pli: bujjhassu jinabodhiyaṁ.


pli: dhammacakkaṁ pavattayuṁ;


pli: dhammacakkaṁ pavattaya.


pli: Puṇṇamāye yathā cando,


pli: parisuddho virocati;


pli: Tatheva tvaṁ puṇṇamano,


pli: viroca dasasahassiyaṁ.


pli: Rāhumutto yathā sūriyo,


pli: tāpena atirocati;


pli: Tatheva lokā muñcitvā,


pli: viroca siriyā tuvaṁ.


pli: Yathā yā kāci nadiyo,


pli: osaranti mahodadhiṁ;


pli: Evaṁ sadevakā lokā,


pli: osarantu tavantike’.


pli: Tehi thutappasattho so,


pli: Dasa dhamme samādiya;


pli: Te dhamme paripūrento,


pli: Pavanaṁ pāvisī tadā”ti.


pli: Sumedhapatthanākathā niṭṭhitā.


title_pli: Buddhavaṁsa 20. Phussabuddhavaṁsa

pli: Buddhavaṁsa


pli: 20. Phussabuddhavaṁsa


pli: “Tattheva maṇḍakappamhi,


pli: ahu satthā anuttaro;


pli: Anūpamo asamasamo,


pli: phusso lokagganāyako.


pli: Sopi sabbaṁ tamaṁ hantvā,


pli: vijaṭetvā mahājaṭaṁ;


pli: Sadevakaṁ tappayanto,


pli: abhivassi amatambunā.


pli: Dhammacakkaṁ pavattente,


pli: phusse nakkhattamaṅgale;


pli: Koṭisatasahassānaṁ,


pli: paṭhamābhisamayo ahu.


pli: Navutisatasahassānaṁ,


pli: dutiyābhisamayo ahu;


pli: Asītisatasahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: phussassāpi mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Saṭṭhisatasahassānaṁ,


pli: paṭhamo āsi samāgamo;


pli: Paññāsasatasahassānaṁ,


pli: dutiyo āsi samāgamo.


pli: Cattārīsasatasahassānaṁ,


pli: Tatiyo āsi samāgamo;


pli: Anupādā vimuttānaṁ,


pli: Vocchinnapaṭisandhinaṁ.


pli: Ahaṁ tena samayena,


pli: vijitāvī nāma khattiyo;


pli: Chaḍḍayitvā mahārajjaṁ,


pli: pabbajiṁ tassa santike.


pli: Sopi maṁ buddho byākāsi,


pli: phusso lokagganāyako;


pli: ‘Dvenavute ito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Suttantaṁ vinayañcāpi,


pli: navaṅgaṁ satthusāsanaṁ;


pli: Sabbaṁ pariyāpuṇitvā,


pli: sobhayiṁ jinasāsanaṁ.


pli: Tatthappamatto viharanto,


pli: brahmaṁ bhāvetva bhāvanaṁ;


pli: Abhiññāsu pāramiṁ gantvā,


pli: brahmalokamagañchahaṁ.


pli: Kāsikaṁ nāma nagaraṁ,


pli: jayaseno nāma khattiyo;


pli: Sirimā nāma janikā,


pli: phussassāpi mahesino.


pli: Navavassasahassāni,


pli: Agāraṁ ajjha so vasi;


pli: Garuḷapakkha haṁsa suvaṇṇabhārā,


pli: Tayo pāsādamuttamā.


pli: Tiṁsaitthisahassāni,


pli: nāriyo samalaṅkatā;


pli: Kisāgotamī nāma nārī,


pli: anūpamo nāma atrajo.


pli: Nimitte caturo disvā,


pli: hatthiyānena nikkhami;


pli: Chamāsaṁ padhānacāraṁ,


pli: acarī purisuttamo.


pli: Brahmunā yācito santo,


pli: phusso lokagganāyako;


pli: Vatti cakkaṁ mahāvīro,


pli: migadāye naruttamo.


pli: Surakkhito dhammaseno,


pli: ahesuṁ aggasāvakā;


pli: Sabhiyo nāmupaṭṭhāko,


pli: phussassāpi mahesino.


pli: Cālā ca upacālā ca,


pli: ahesuṁ aggasāvikā;


pli: Bodhi tassa bhagavato,


pli: āmaṇḍoti pavuccati.


pli: Dhanañcayo visākho ca,


pli: ahesuṁ aggupaṭṭhakā;


pli: Padumā ceva nāgā ca,


pli: ahesuṁ aggupaṭṭhikā.


pli: Aṭṭhapaṇṇāsaratanaṁ,


pli: sopi accuggato muni;


pli: Sobhate sataraṁsīva,


pli: uḷurājāva pūrito.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Ovaditvā bahū satte,


pli: santāretvā bahū jane;


pli: Sopi satthā atulayaso,


pli: nibbuto so sasāvako.


pli: Phusso jinavaro satthā,


pli: Senārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Phussassa bhagavato vaṁso aṭṭhārasamo.


title_pli: Buddhavaṁsa 21 Vipassībuddhavaṁsa

pli: Buddhavaṁsa


pli: 21 Vipassībuddhavaṁsa


pli: “Phussassa ca aparena,


pli: sambuddho dvipaduttamo;


pli: Vipassī nāma nāmena,


pli: loke uppajji cakkhumā.


pli: Avijjaṁ sabbaṁ padāletvā,


pli: patto sambodhimuttamaṁ;


pli: Dhammacakkaṁ pavattetuṁ,


pli: pakkāmi bandhumatīpuraṁ.


pli: Dhammacakkaṁ pavattetvā,


pli: ubho bodhesi nāyako;


pli: Gaṇanāya na vattabbo,


pli: paṭhamābhisamayo ahu.


pli: Punāparaṁ amitayaso,


pli: tattha saccaṁ pakāsayi;


pli: Caturāsītisahassānaṁ,


pli: dutiyābhisamayo ahu.


pli: Caturāsītisahassāni,


pli: sambuddhaṁ anupabbajuṁ;


pli: Tesamārāmapattānaṁ,


pli: dhammaṁ desesi cakkhumā.


pli: Sabbākārena bhāsato,


pli: sutvā upanisādino;


pli: Tepi dhammavaraṁ gantvā,


pli: tatiyābhisamayo ahu.


pli: Sannipātā tayo āsuṁ,


pli: vipassissa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Aṭṭhasaṭṭhisatasahassānaṁ,


pli: Paṭhamo āsi samāgamo;


pli: Bhikkhusatasahassānaṁ,


pli: Dutiyo āsi samāgamo.


pli: Asītibhikkhusahassānaṁ,


pli: tatiyo āsi samāgamo;


pli: Tattha bhikkhugaṇamajjhe,


pli: sambuddho atirocati.


pli: Ahaṁ tena samayena,


pli: nāgarājā mahiddhiko;


pli: Atulo nāma nāmena,


pli: puññavanto jutindharo.


pli: Nekānaṁ nāgakoṭīnaṁ,


pli: parivāretvānahaṁ tadā;


pli: Vajjanto dibbaturiyehi,


pli: lokajeṭṭhaṁ upāgamiṁ.


pli: Upasaṅkamitvā sambuddhaṁ,


pli: Vipassiṁ lokanāyakaṁ;


pli: Maṇimuttaratanakhacitaṁ,


pli: Sabbābharaṇavibhūsitaṁ;


pli: Nimantetvā dhammarājassa,


pli: Suvaṇṇapīṭhamadāsahaṁ.


pli: Sopi maṁ buddho byākāsi,


pli: saṅghamajjhe nisīdiya;


pli: ‘Ekanavutito kappe,


pli: ayaṁ buddho bhavissati.


pli: Ahu kapilavhayā rammā,


pli: nikkhamitvā tathāgato;


pli: Padhānaṁ padahitvāna,


pli: katvā dukkarakārikaṁ.


pli: Ajapālarukkhamūlasmiṁ,


pli: nisīditvā tathāgato;


pli: Tattha pāyāsaṁ paggayha,


pli: nerañjaramupehiti.


pli: Nerañjarāya tīramhi,


pli: pāyāsaṁ ada so jino;


pli: Paṭiyattavaramaggena,


pli: bodhimūlamupehiti.


pli: Tato padakkhiṇaṁ katvā,


pli: bodhimaṇḍaṁ anuttaro;


pli: Assatthamūle sambodhiṁ,


pli: bujjhissati mahāyaso.


pli: Imassa janikā mātā,


pli: māyā nāma bhavissati;


pli: Pitā suddhodano nāma,


pli: ayaṁ hessati gotamo.


pli: Anāsavā vītarāgā,


pli: santacittā samāhitā;


pli: Kolito upatisso ca,


pli: aggā hessanti sāvakā;


pli: Ānando nāmupaṭṭhāko,


pli: upaṭṭhissatimaṁ jinaṁ.


pli: Khemā uppalavaṇṇā ca,


pli: aggā hessanti sāvikā;


pli: Bodhi tassa bhagavato,


pli: assatthoti pavuccati.


pli: Citto ca hatthāḷavako,


pli: aggā hessantupaṭṭhakā;


pli: Nandamātā ca uttarā,


pli: aggā hessantupaṭṭhikā;


pli: Āyu vassasataṁ tassa,


pli: gotamassa yasassino.


pli: Idaṁ sutvāna vacanaṁ,


pli: …pe…


pli: hessāma sammukhā imaṁ’.


pli: Tassāhaṁ vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Nagaraṁ bandhumatī nāma,


pli: bandhumā nāma khattiyo;


pli: Mātā bandhumatī nāma,


pli: vipassissa mahesino.


pli: Aṭṭhavassasahassāni,


pli: agāraṁ ajjha so vasi;


pli: Nando sunando sirimā,


pli: tayo pāsādamuttamā.


pli: Ticattārīsasahassāni,


pli: Nāriyo samalaṅkatā;


pli: Sudassanā nāma sā nārī,


pli: Samavattakkhandho nāma atrajo.


pli: Nimitte caturo disvā,


pli: rathayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: vipassī lokanāyako;


pli: Vatti cakkaṁ mahāvīro,


pli: migadāye naruttamo.


pli: Khaṇḍo ca tissanāmo ca,


pli: ahesuṁ aggasāvakā;


pli: Asoko nāmupaṭṭhāko,


pli: vipassissa mahesino.


pli: Candā ca candamittā ca,


pli: ahesuṁ aggasāvikā;


pli: Bodhi tassa bhagavato,


pli: pāṭalīti pavuccati.


pli: Punabbasumitto nāgo ca,


pli: ahesuṁ aggupaṭṭhakā;


pli: Sirimā uttarā ceva,


pli: ahesuṁ aggupaṭṭhikā.


pli: Asītihatthamubbedho,


pli: Pabhā niddhāvati tassa,


pli: samantā sattayojane.


pli: Asītivassasahassāni,


pli: āyu buddhassa tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Bahudevamanussānaṁ,


pli: bandhanā parimocayi;


pli: Maggāmaggañca ācikkhi,


pli: avasesaputhujjane.


pli: Ālokaṁ dassayitvāna,


pli: desetvā amataṁ padaṁ;


pli: Jalitvā aggikkhandhova,


pli: nibbuto so sasāvako.


pli: Iddhivaraṁ puññavaraṁ,


pli: lakkhaṇañca kusumitaṁ;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Vipassī jinavaro buddho,


pli: Sumittārāmamhi nibbuto;


pli: Tatthevassa thūpavaro,


pli: Sattayojanamussito”ti.


pli: Vipassissa bhagavato vaṁso ekūnavīsatimo.


title_pli: Buddhavaṁsa 22. Sikhībuddhavaṁsa

pli: Buddhavaṁsa


pli: 22. Sikhībuddhavaṁsa


pli: “Vipassissa aparena,


pli: sambuddho dvipaduttamo;


pli: Sikhivhayo āsi jino,


pli: asamo appaṭipuggalo.


pli: Mārasenaṁ pamadditvā,


pli: patto sambodhimuttamaṁ;


pli: Dhammacakkaṁ pavattesi,


pli: anukampāya pāṇinaṁ.


pli: Dhammacakkaṁ pavattente,


pli: sikhimhi jinapuṅgave;


pli: Koṭisatasahassānaṁ,


pli: paṭhamābhisamayo ahu.


pli: Aparampi dhammaṁ desente,


pli: gaṇaseṭṭhe naruttame;


pli: Navutikoṭisahassānaṁ,


pli: dutiyābhisamayo ahu.


pli: Yamakapāṭihāriyañca,


pli: dassayante sadevake;


pli: Asītikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: sikhissāpi mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Bhikkhusatasahassānaṁ,


pli: paṭhamo āsi samāgamo;


pli: Asītibhikkhusahassānaṁ,


pli: dutiyo āsi samāgamo.


pli: Sattatibhikkhusahassānaṁ,


pli: tatiyo āsi samāgamo;


pli: Anupalitto padumaṁva,


pli: toyamhi sampavaḍḍhitaṁ.


pli: Ahaṁ tena samayena,


pli: Arindamo nāma khattiyo;


pli: Sambuddhappamukhaṁ saṅghaṁ,


pli: Annapānena tappayiṁ.


pli: Bahuṁ dussavaraṁ datvā,


pli: dussakoṭiṁ anappakaṁ;


pli: Alaṅkataṁ hatthiyānaṁ,


pli: sambuddhassa adāsahaṁ.


pli: Hatthiyānaṁ nimminitvā,


pli: kappiyaṁ upanāmayiṁ;


pli: Pūrayiṁ mānasaṁ mayhaṁ,


pli: niccaṁ daḷhamupaṭṭhitaṁ.


pli: Sopi maṁ buddho byākāsi,


pli: sikhī lokagganāyako;


pli: ‘Ekatiṁse ito kappe,


pli: ayaṁ buddho bhavissati.


pli: Ahu kapilavhayā rammā,


pli: …pe…


pli: hessāma sammukhā imaṁ’.


pli: Tassāhaṁ vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Nagaraṁ aruṇavatī nāma,


pli: Aruṇo nāma khattiyo;


pli: Pabhāvatī nāma janikā,


pli: Sikhissāpi mahesino.


pli: Sattavassasahassāni,


pli: agāraṁ ajjha so vasi;


pli: Sucandako giri vasabho,


pli: tayo pāsādamuttamā.


pli: Catuvīsasahassāni,


pli: nāriyo samalaṅkatā;


pli: Sabbakāmā nāma nārī,


pli: atulo nāma atrajo.


pli: Nimitte caturo disvā,


pli: hatthiyānena nikkhami;


pli: Aṭṭhamāsaṁ padhānacāraṁ,


pli: acarī purisuttamo.


pli: Brahmunā yācito santo,


pli: sikhī lokagganāyako;


pli: Vatti cakkaṁ mahāvīro,


pli: migadāye naruttamo.


pli: Abhibhū sambhavo ceva,


pli: ahesuṁ aggasāvakā;


pli: Khemaṅkaro nāmupaṭṭhāko,


pli: sikhissāpi mahesino.


pli: Sakhilā ca padumā ca,


pli: ahesuṁ aggasāvikā;


pli: Bodhi tassa bhagavato,


pli: puṇḍarīkoti vuccati.


pli: Sirivaḍḍho ca nando ca,


pli: ahesuṁ aggupaṭṭhakā;


pli: Cittā ceva suguttā ca,


pli: ahesuṁ aggupaṭṭhikā.


pli: Uccattanena so buddho,


pli: sattatihatthamuggato;


pli: Kañcanagghiyasaṅkāso,


pli: dvattiṁsavaralakkhaṇo.


pli: Tassāpi byāmappabhā kāyā,


pli: divārattiṁ nirantaraṁ;


pli: Disodisaṁ niccharanti,


pli: tīṇiyojanaso pabhā.


pli: Sattativassasahassāni,


pli: āyu tassa mahesino;


pli: Tāvatā tiṭṭhamāno so,


pli: tāresi janataṁ bahuṁ.


pli: Dhammameghaṁ pavassetvā,


pli: temayitvā sadevake;


pli: Khemantaṁ pāpayitvāna,


pli: nibbuto so sasāvako.


pli: Anubyañjanasampannaṁ,


pli: dvattiṁsavaralakkhaṇaṁ;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Sikhī munivaro buddho,


pli: Assārāmamhi nibbuto;


pli: Tatthevassa thūpavaro,


pli: Tīṇiyojanamuggato”ti.


pli: Sikhissa bhagavato vaṁso vīsatimo.


title_pli: Buddhavaṁsa 23. Vessabhūbuddhavaṁsa

pli: Buddhavaṁsa


pli: 23. Vessabhūbuddhavaṁsa


pli: “Tattheva maṇḍakappamhi,


pli: asamo appaṭipuggalo;


pli: Vessabhū nāma nāmena,


pli: loke uppajji nāyako.


pli: Ādittaṁ vata rāgaggi,


pli: taṇhānaṁ vijitaṁ tadā;


pli: Nāgova bandhanaṁ chetvā,


pli: patto sambodhimuttamaṁ.


pli: Dhammacakkaṁ pavattente,


pli: vessabhūlokanāyake;


pli: Asītikoṭisahassānaṁ,


pli: paṭhamābhisamayo ahu.


pli: Pakkante cārikaṁ raṭṭhe,


pli: lokajeṭṭhe narāsabhe;


pli: Sattatikoṭisahassānaṁ,


pli: dutiyābhisamayo ahu.


pli: Mahādiṭṭhiṁ vinodento,


pli: pāṭiheraṁ karoti so;


pli: Samāgatā naramarū,


pli: dasasahassī sadevake.


pli: Mahāacchariyaṁ disvā,


pli: abbhutaṁ lomahaṁsanaṁ;


pli: Devā ceva manussā ca,


pli: bujjhare saṭṭhikoṭiyo.


pli: Sannipātā tayo āsuṁ,


pli: vessabhussa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Asītibhikkhusahassānaṁ,


pli: paṭhamo āsi samāgamo;


pli: Sattatibhikkhusahassānaṁ,


pli: dutiyo āsi samāgamo.


pli: Saṭṭhibhikkhusahassānaṁ,


pli: tatiyo āsi samāgamo;


pli: Jarādibhayabhītānaṁ,


pli: orasānaṁ mahesino.


pli: Ahaṁ tena samayena,


pli: sudassano nāma khattiyo;


pli: Nimantetvā mahāvīraṁ,


pli: dānaṁ datvā mahārahaṁ;


pli: Annapānena vatthena,


pli: sasaṅghaṁ jinapūjayiṁ.


pli: Tassa buddhassa asamassa,


pli: cakkaṁ vattitamuttamaṁ;


pli: Sutvāna paṇitaṁ dhammaṁ,


pli: pabbajjamabhirocayiṁ.


pli: Mahādānaṁ pavattetvā,


pli: rattindivamatandito;


pli: Pabbajjaṁ guṇasampannaṁ,


pli: pabbajiṁ jinasantike.


pli: Ācāraguṇasampanno,


pli: vattasīlasamāhito;


pli: Sabbaññutaṁ gavesanto,


pli: ramāmi jinasāsane.


pli: Saddhāpītiṁ upagantvā,


pli: buddhaṁ vandāmi sattharaṁ;


pli: Pīti uppajjati mayhaṁ,


pli: bodhiyāyeva kāraṇā.


pli: Anivattamānasaṁ ñatvā,


pli: sambuddho etadabravi;


pli: ‘Ekatiṁse ito kappe,


pli: ayaṁ buddho bhavissati.


pli: Ahu kapilavhayā rammā,


pli: …pe…


pli: hessāma sammukhā imaṁ’.


pli: Tassāhaṁ vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Anomaṁ nāma nagaraṁ,


pli: suppatīto nāma khattiyo;


pli: Mātā yasavatī nāma,


pli: vessabhussa mahesino.


pli: Cha ca vassasahassāni,


pli: Agāraṁ ajjha so vasi;


pli: Ruci suruci rativaḍḍhano,


pli: Tayo pāsādamuttamā.


pli: Anūnatiṁsasahassāni,


pli: nāriyo samalaṅkatā;


pli: Sucittā nāma sā nārī,


pli: suppabuddho nāma atrajo.


pli: Nimitte caturo disvā,


pli: sivikāyābhinikkhami;


pli: Chamāsaṁ padhānacāraṁ,


pli: acarī purisuttamo.


pli: Brahmunā yācito santo,


pli: vessabhūlokanāyako;


pli: Vatti cakkaṁ mahāvīro,


pli: aruṇārāme naruttamo.


pli: Soṇo ca uttaro ceva,


pli: ahesuṁ aggasāvakā;


pli: Upasanto nāmupaṭṭhāko,


pli: vessabhussa mahesino.


pli: Rāmā ceva samālā ca,


pli: ahesuṁ aggasāvikā;


pli: Bodhi tassa bhagavato,


pli: mahāsāloti vuccati.


pli: Sotthiko ceva rambho ca,


pli: ahesuṁ aggupaṭṭhakā;


pli: Gotamī sirimā ceva,


pli: ahesuṁ aggupaṭṭhikā.


pli: Saṭṭhiratanamubbedho,


pli: hemayūpasamūpamo;


pli: Kāyā niccharati rasmi,


pli: rattiṁva pabbate sikhī.


pli: Saṭṭhivassasahassāni,


pli: āyu tassa mahesino;


pli: Tāvatā tiṭṭhamāno so,


pli: tāresi janataṁ bahuṁ.


pli: Dhammaṁ vitthārikaṁ katvā,


pli: vibhajitvā mahājanaṁ;


pli: Dhammanāvaṁ ṭhapetvāna,


pli: nibbuto so sasāvako.


pli: Dassaneyyaṁ sabbajanaṁ,


pli: vihāraṁ iriyāpathaṁ;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Vessabhū jinavaro satthā,


pli: Khemārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Vessabhussa bhagavato vaṁso ekavīsatimo.


title_pli: Buddhavaṁsa 24. Kakusandhabuddhavaṁsa

pli: Buddhavaṁsa


pli: 24. Kakusandhabuddhavaṁsa


pli: “Vessabhussa aparena,


pli: sambuddho dvipaduttamo;


pli: Kakusandho nāma nāmena,


pli: appameyyo durāsado.


pli: Ugghāṭetvā sabbabhavaṁ,


pli: cariyāya pāramiṁ gato;


pli: Sīhova pañjaraṁ bhetvā,


pli: patto sambodhimuttamaṁ.


pli: Dhammacakkaṁ pavattente,


pli: Kakusandhe lokanāyake;


pli: Cattārīsakoṭisahassānaṁ,


pli: Dhammābhisamayo ahu.


pli: Antalikkhamhi ākāse,


pli: yamakaṁ katvā vikubbanaṁ;


pli: Tiṁsakoṭisahassānaṁ,


pli: bodhesi devamānuse.


pli: Naradevassa yakkhassa,


pli: catusaccappakāsane;


pli: Dhammābhisamayo tassa,


pli: gaṇanāto asaṅkhiyo.


pli: Kakusandhassa bhagavato,


pli: eko āsi samāgamo;


pli: Khīṇāsavānaṁ vimalānaṁ,


pli: santacittāna tādinaṁ.


pli: Cattālīsasahassānaṁ,


pli: tadā āsi samāgamo;


pli: Dantabhūmimanuppattānaṁ,


pli: āsavārigaṇakkhayā.


pli: Ahaṁ tena samayena,


pli: khemo nāmāsi khattiyo;


pli: Tathāgate jinaputte,


pli: dānaṁ datvā anappakaṁ.


pli: Pattañca cīvaraṁ datvā,


pli: añjanaṁ madhulaṭṭhikaṁ;


pli: Imetaṁ patthitaṁ sabbaṁ,


pli: paṭiyādemi varaṁ varaṁ.


pli: Sopi maṁ buddho byākāsi,


pli: kakusandho vināyako;


pli: ‘Imamhi bhaddake kappe,


pli: ayaṁ buddho bhavissati.


pli: Ahu kapilavhayā rammā,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Nagaraṁ khemāvatī nāma,


pli: khemo nāmāsahaṁ tadā;


pli: Sabbaññutaṁ gavesanto,


pli: pabbajiṁ tassa santike.


pli: Brāhmaṇo aggidatto ca,


pli: āsi buddhassa so pitā;


pli: Visākhā nāma janikā,


pli: kakusandhassa satthuno.


pli: Vasate tattha kheme pure,


pli: sambuddhassa mahākulaṁ;


pli: Narānaṁ pavaraṁ seṭṭhaṁ,


pli: jātimantaṁ mahāyasaṁ.


pli: Catuvassasahassāni,


pli: Agāraṁ ajjha so vasi;


pli: Kāmakāmavaṇṇakāmasuddhināmā,


pli: Tayo pāsādamuttamā.


pli: Samattiṁsasahassāni,


pli: nāriyo samalaṅkatā;


pli: Rocinī nāma sā nārī,


pli: uttaro nāma atrajo.


pli: Nimitte caturo disvā,


pli: rathayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: kakusandho vināyako;


pli: Vatti cakkaṁ mahāvīro,


pli: migadāye naruttamo.


pli: Vidhuro ca sañjīvo ca,


pli: ahesuṁ aggasāvakā;


pli: Buddhijo nāmupaṭṭhāko,


pli: kakusandhassa satthuno.


pli: Sāmā ca campānāmā ca,


pli: ahesuṁ aggasāvikā;


pli: Bodhi tassa bhagavato,


pli: sirīsoti pavuccati.


pli: Accuto ca sumano ca,


pli: ahesuṁ aggupaṭṭhakā;


pli: Nandā ceva sunandā ca,


pli: ahesuṁ aggupaṭṭhikā.


pli: Cattālīsaratanāni,


pli: accuggato mahāmuni;


pli: Kanakappabhā niccharati,


pli: samantā dasayojanaṁ.


pli: Cattālīsavassasahassāni,


pli: Āyu tassa mahesino;


pli: Tāvatā tiṭṭhamāno so,


pli: Tāresi janataṁ bahuṁ.


pli: Dhammāpaṇaṁ pasāretvā,


pli: naranārīnaṁ sadevake;


pli: Naditvā sīhanādaṁva,


pli: nibbuto so sasāvako.


pli: Aṭṭhaṅgavacanasampanno,


pli: acchiddāni nirantaraṁ;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Kakusandho jinavaro,


pli: Khemārāmamhi nibbuto;


pli: Tatthevassa thūpavaro,


pli: Gāvutaṁ nabhamuggato”ti.


pli: Kakusandhassa bhagavato vaṁso dvāvīsatimo.


title_pli: Buddhavaṁsa 25. Koṇāgamanabuddhavaṁsa

pli: Buddhavaṁsa


pli: 25. Koṇāgamanabuddhavaṁsa


pli: “Kakusandhassa aparena,


pli: sambuddho dvipaduttamo;


pli: Koṇāgamano nāma jino,


pli: lokajeṭṭho narāsabho.


pli: Dasa dhamme pūrayitvāna,


pli: kantāraṁ samatikkami;


pli: Pavāhiya malaṁ sabbaṁ,


pli: patto sambodhimuttamaṁ.


pli: Dhammacakkaṁ pavattente,


pli: koṇāgamananāyake;


pli: Tiṁsakoṭisahassānaṁ,


pli: paṭhamābhisamayo ahu.


pli: Pāṭihīraṁ karonte ca,


pli: paravādappamaddane;


pli: Vīsatikoṭisahassānaṁ,


pli: dutiyābhisamayo ahu.


pli: Tato vikubbanaṁ katvā,


pli: jino devapuraṁ gato;


pli: Vasate tattha sambuddho,


pli: silāya paṇḍukambale.


pli: Pakaraṇe satta desento,


pli: vassaṁ vasati so muni;


pli: Dasakoṭisahassānaṁ,


pli: tatiyābhisamayo ahu.


pli: Tassāpi devadevassa,


pli: eko āsi samāgamo;


pli: Khīṇāsavānaṁ vimalānaṁ,


pli: santacittāna tādinaṁ.


pli: Tiṁsabhikkhusahassānaṁ,


pli: tadā āsi samāgamo;


pli: Oghānamatikkantānaṁ,


pli: bhijjitānañca maccuyā.


pli: Ahaṁ tena samayena,


pli: pabbato nāma khattiyo;


pli: Mittāmaccehi sampanno,


pli: anantabalavāhano.


pli: Sambuddhadassanaṁ gantvā,


pli: sutvā dhammamanuttaraṁ;


pli: Nimantetvā sajinasaṅghaṁ,


pli: dānaṁ datvā yadicchakaṁ.


pli: Pattuṇṇaṁ cīnapaṭṭañca,


pli: koseyyaṁ kambalampi ca;


pli: Sovaṇṇapādukañceva,


pli: adāsiṁ satthusāvake.


pli: Sopi maṁ buddho byākāsi,


pli: saṅghamajjhe nisīdiya;


pli: ‘Imamhi bhaddake kappe,


pli: ayaṁ buddho bhavissati.


pli: Ahu kapilavhayā rammā,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Sabbaññutaṁ gavesanto,


pli: dānaṁ datvā naruttame;


pli: Ohāyāhaṁ mahārajjaṁ,


pli: pabbajiṁ jinasantike.


pli: Nagaraṁ sobhavatī nāma,


pli: sobho nāmāsi khattiyo;


pli: Vasate tattha nagare,


pli: sambuddhassa mahākulaṁ.


pli: Brāhmaṇo yaññadatto ca,


pli: āsi buddhassa so pitā;


pli: Uttarā nāma janikā,


pli: koṇāgamanassa satthuno.


pli: Tīṇi vassasahassāni,


pli: Agāraṁ ajjha so vasi;


pli: Tusitasantusitasantuṭṭhā,


pli: Tayo pāsādamuttamā.


pli: Anūnasoḷasasahassāni,


pli: Nāriyo samalaṅkatā;


pli: Rucigattā nāma nārī,


pli: Satthavāho nāma atrajo.


pli: Nimitte caturo disvā,


pli: hatthiyānena nikkhami;


pli: Chamāsaṁ padhānacāraṁ,


pli: acarī purisuttamo.


pli: Brahmunā yācito santo,


pli: koṇāgamananāyako;


pli: Vatti cakkaṁ mahāvīro,


pli: migadāye naruttamo.


pli: Bhiyyaso uttaro nāma,


pli: ahesuṁ aggasāvakā;


pli: Sotthijo nāmupaṭṭhāko,


pli: koṇāgamanassa satthuno.


pli: Samuddā uttarā ceva,


pli: ahesuṁ aggasāvikā;


pli: Bodhi tassa bhagavato,


pli: udumbaroti pavuccati.


pli: Uggo ca somadevo ca,


pli: ahesuṁ aggupaṭṭhakā;


pli: Sīvalā ceva sāmā ca,


pli: ahesuṁ aggupaṭṭhikā.


pli: Uccattanena so buddho,


pli: tiṁsahatthasamuggato;


pli: Ukkāmukhe yathā kambu,


pli: evaṁ raṁsīhi maṇḍito.


pli: Tiṁsavassasahassāni,


pli: āyu buddhassa tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Dhammacetiṁ samussetvā,


pli: dhammadussavibhūsitaṁ;


pli: Dhammapupphaguḷaṁ katvā,


pli: nibbuto so sasāvako.


pli: Mahāvilāso tassa jano,


pli: siridhammappakāsano;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Koṇāgamano sambuddho,


pli: Pabbatārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Koṇāgamanassa bhagavato vaṁso tevīsatimo.


title_pli: Buddhavaṁsa 26. Kassapabuddhavaṁsa

pli: Buddhavaṁsa


pli: 26. Kassapabuddhavaṁsa


pli: “Koṇāgamanassa aparena,


pli: Sambuddho dvipaduttamo;


pli: Kassapo nāma gottena,


pli: Dhammarājā pabhaṅkaro.


pli: Sañchaḍḍitaṁ kulamūlaṁ,


pli: bahvannapānabhojanaṁ;


pli: Datvāna yācake dānaṁ,


pli: pūrayitvāna mānasaṁ;


pli: Usabhova āḷakaṁ bhetvā,


pli: patto sambodhimuttamaṁ.


pli: Dhammacakkaṁ pavattente,


pli: kassape lokanāyake;


pli: Vīsakoṭisahassānaṁ,


pli: paṭhamābhisamayo ahu.


pli: Catumāsaṁ yadā buddho,


pli: loke carati cārikaṁ;


pli: Dasakoṭisahassānaṁ,


pli: dutiyābhisamayo ahu.


pli: Yamakaṁ vikubbanaṁ katvā,


pli: ñāṇadhātuṁ pakittayi;


pli: Pañcakoṭisahassānaṁ,


pli: tatiyābhisamayo ahu.


pli: Sudhammā devapure ramme,


pli: tattha dhammaṁ pakittayi;


pli: Tīṇikoṭisahassānaṁ,


pli: devānaṁ bodhayī jino.


pli: Naradevassa yakkhassa,


pli: apare dhammadesane;


pli: Etesānaṁ abhisamayā,


pli: gaṇanāto asaṅkhiyā.


pli: Tassāpi devadevassa,


pli: eko āsi samāgamo;


pli: Khīṇāsavānaṁ vimalānaṁ,


pli: santacittāna tādinaṁ.


pli: Vīsabhikkhusahassānaṁ,


pli: tadā āsi samāgamo;


pli: Atikkantabhavantānaṁ,


pli: hirisīlena tādinaṁ.


pli: Ahaṁ tadā māṇavako,


pli: jotipāloti vissuto;


pli: Ajjhāyako mantadharo,


pli: tiṇṇaṁ vedāna pāragū.


pli: Lakkhaṇe itihāse ca,


pli: sadhamme pāramiṁ gato;


pli: Bhūmantalikkhakusalo,


pli: katavijjo anāvayo.


pli: Kassapassa bhagavato,


pli: ghaṭīkāro nāmupaṭṭhāko;


pli: Sagāravo sappatisso,


pli: nibbuto tatiye phale.


pli: Ādāya maṁ ghaṭīkāro,


pli: upagañchi kassapaṁ jinaṁ;


pli: Tassa dhammaṁ suṇitvāna,


pli: pabbajiṁ tassa santike.


pli: Āraddhavīriyo hutvā,


pli: vattāvattesu kovido;


pli: Na kvaci parihāyāmi,


pli: pūresiṁ jinasāsanaṁ.


pli: Yāvatā buddhabhaṇitaṁ,


pli: navaṅgaṁ jinasāsanaṁ;


pli: Sabbaṁ pariyāpuṇitvāna,


pli: sobhayiṁ jinasāsanaṁ.


pli: Mama acchariyaṁ disvā,


pli: sopi buddho viyākari;


pli: ‘Imamhi bhaddake kappe,


pli: ayaṁ buddho bhavissati.


pli: Ahu kapilavhayā rammā,


pli: nikkhamitvā tathāgato;


pli: Padhānaṁ padahitvāna,


pli: katvā dukkarakārikaṁ.


pli: Ajapālarukkhamūle,


pli: nisīditvā tathāgato;


pli: Tattha pāyāsaṁ paggayha,


pli: nerañjaramupehiti.


pli: Nerañjarāya tīramhi,


pli: pāyāsaṁ paribhuñjiya;


pli: Paṭiyattavaramaggena,


pli: bodhimūlamupehiti.


pli: Tato padakkhiṇaṁ katvā,


pli: bodhimaṇḍaṁ anuttaro;


pli: Aparājitaṭṭhānamhi,


pli: bodhipallaṅkamuttame;


pli: Pallaṅkena nisīditvā,


pli: bujjhissati mahāyaso.


pli: Imassa janikā mātā,


pli: māyā nāma bhavissati;


pli: Pitā suddhodano nāma,


pli: ayaṁ hessati gotamo.


pli: Anāsavā vītarāgā,


pli: santacittā samāhitā;


pli: Kolito upatisso ca,


pli: aggā hessanti sāvakā;


pli: Ānando nāmupaṭṭhāko,


pli: upaṭṭhissatimaṁ jinaṁ.


pli: Khemā uppalavaṇṇā ca,


pli: aggā hessanti sāvikā;


pli: Anāsavā santacittā,


pli: vītarāgā samāhitā;


pli: Bodhi tassa bhagavato,


pli: assatthoti pavuccati.


pli: Citto hatthāḷavako ca,


pli: aggā hessantupaṭṭhakā;


pli: Nandamātā ca uttarā,


pli: aggā hessantupaṭṭhikā’.


pli: Idaṁ sutvāna vacanaṁ,


pli: assamassa mahesino;


pli: Āmoditā naramarū,


pli: buddhabījaṁ kira ayaṁ.


pli: Ukkuṭṭhisaddā pavattanti,


pli: apphoṭenti hasanti ca;


pli: Katañjalī namassanti,


pli: dasasahassī sadevakā.


pli: ‘Yadimassa lokanāthassa,


pli: virajjhissāma sāsanaṁ;


pli: Anāgatamhi addhāne,


pli: hessāma sammukhā imaṁ.


pli: Yathā manussā nadiṁ tarantā,


pli: Paṭititthaṁ virajjhiya;


pli: Heṭṭhā titthe gahetvāna,


pli: Uttaranti mahānadiṁ.


pli: Evamevaṁ mayaṁ sabbe,


pli: yadi muñcāmimaṁ jinaṁ;


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Evamahaṁ saṁsaritvā,


pli: parivajjento anācaraṁ;


pli: Dukkarañca kataṁ mayhaṁ,


pli: bodhiyāyeva kāraṇā.


pli: Nagaraṁ bārāṇasī nāma,


pli: kikī nāmāsi khattiyo;


pli: Vasate tattha nagare,


pli: sambuddhassa mahākulaṁ.


pli: Brāhmaṇo brahmadattova,


pli: āsi buddhassa so pitā;


pli: Dhanavatī nāma janikā,


pli: kassapassa mahesino.


pli: Duve vassasahassāni,


pli: agāraṁ ajjha so vasi;


pli: Haṁso yaso sirinando,


pli: tayo pāsādamuttamā.


pli: Tisoḷasasahassāni,


pli: Nāriyo samalaṅkatā;


pli: Sunandā nāma sā nārī,


pli: Vijitaseno nāma atrajo.


pli: Nimitte caturo disvā,


pli: pāsādenābhinikkhami;


pli: Sattāhaṁ padhānacāraṁ,


pli: acarī purisuttamo.


pli: Brahmunā yācito santo,


pli: kassapo lokanāyako;


pli: Vatti cakkaṁ mahāvīro,


pli: migadāye naruttamo.


pli: Tisso ca bhāradvājo ca,


pli: ahesuṁ aggasāvakā;


pli: Sabbamitto nāmupaṭṭhāko,


pli: kassapassa mahesino.


pli: Anuḷā uruvelā ca,


pli: ahesuṁ aggasāvikā;


pli: Bodhi tassa bhagavato,


pli: nigrodhoti pavuccati.


pli: Sumaṅgalo ghaṭikāro ca,


pli: ahesuṁ aggupaṭṭhakā;


pli: Vicitasenā bhaddā ca,


pli: ahesuṁ aggupaṭṭhikā.


pli: Uccattanena so buddho,


pli: vīsatiratanuggato;


pli: Vijjulaṭṭhīva ākāse,


pli: candova gahapūrito.


pli: Vīsativassasahassāni,


pli: āyu tassa mahesino;


pli: Tāvatā tiṭṭhamāno so,


pli: tāresi janataṁ bahuṁ.


pli: Dhammataḷākaṁ māpayitvā,


pli: sīlaṁ datvā vilepanaṁ;


pli: Dhammadussaṁ nivāsetvā,


pli: dhammamālaṁ vibhajjiya.


pli: Dhammavimalamādāsaṁ,


pli: ṭhapayitvā mahājane;


pli: Keci nibbānaṁ patthentā,


pli: passantu me alaṅkaraṁ.


pli: Sīlakañcukaṁ datvāna,


pli: jhānakavacavammitaṁ;


pli: Dhammacammaṁ pārupitvā,


pli: datvā sannāhamuttamaṁ.


pli: Satiphalakaṁ datvāna,


pli: tikhiṇañāṇakuntimaṁ;


pli: Dhammakhaggavaraṁ datvā,


pli: sīlasaṁsaggamaddanaṁ.


pli: Tevijjābhūsanaṁ datvāna,


pli: āveḷaṁ caturo phale;


pli: Chaḷabhiññābharaṇaṁ datvā,


pli: dhammapupphapiḷandhanaṁ.


pli: Saddhammapaṇḍaracchattaṁ,


pli: datvā pāpanivāraṇaṁ;


pli: Māpayitvābhayaṁ pupphaṁ,


pli: nibbuto so sasāvako.


pli: Eso hi sammāsambuddho,


pli: appameyyo durāsado;


pli: Eso hi dhammaratano,


pli: svākkhāto ehipassiko.


pli: Eso hi saṅgharatano,


pli: suppaṭipanno anuttaro;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Mahākassapo jino satthā,


pli: Setabyārāmamhi nibbuto;


pli: Tatthevassa jinathūpo,


pli: Yojanubbedhamuggato”ti.


pli: Kassapassa bhagavato vaṁso catuvīsatimo.


title_pli: Buddhavaṁsa 27. Gotamabuddhavaṁsa

pli: Buddhavaṁsa


pli: 27. Gotamabuddhavaṁsa


pli: “Ahametarahi sambuddho,


pli: gotamo sakyavaḍḍhano;


pli: Padhānaṁ padahitvāna,


pli: patto sambodhimuttamaṁ.


pli: Brahmunā yācito santo,


pli: dhammacakkaṁ pavattayiṁ;


pli: Aṭṭhārasannaṁ koṭīnaṁ,


pli: paṭhamābhisamayo ahu.


pli: Tato parañca desente,


pli: naradevasamāgame;


pli: Gaṇanāya na vattabbo,


pli: dutiyābhisamayo ahu.


pli: Idhevāhaṁ etarahi,


pli: ovadiṁ mama atrajaṁ;


pli: tatiyābhisamayo ahu.


pli: Ekosi sannipāto me,


pli: sāvakānaṁ mahesinaṁ;


pli: Aḍḍhateḷasasatānaṁ,


pli: bhikkhūnāsi samāgamo.


pli: Virocamāno vimalo,


pli: bhikkhusaṅghassa majjhago;


pli: Dadāmi patthitaṁ sabbaṁ,


pli: maṇīva sabbakāmado.


pli: Phalamākaṅkhamānānaṁ,


pli: bhavacchandajahesinaṁ;


pli: Catusaccaṁ pakāsemi,


pli: anukampāya pāṇinaṁ.


pli: Dasavīsasahassānaṁ,


pli: dhammābhisamayo ahu;


pli: Ekadvinnaṁ abhisamayo,


pli: gaṇanāto asaṅkhiyo.


pli: Vitthārikaṁ bāhujaññaṁ,


pli: iddhaṁ phītaṁ suphullitaṁ;


pli: Idha mayhaṁ sakyamunino,


pli: sāsanaṁ suvisodhitaṁ.


pli: Anāsavā vītarāgā,


pli: santacittā samāhitā;


pli: Bhikkhūnekasatā sabbe,


pli: parivārenti maṁ sadā.


pli: Idāni ye etarahi,


pli: jahanti mānusaṁ bhavaṁ;


pli: Appattamānasā sekhā,


pli: te bhikkhū viññugarahitā.


pli: Ariyañca santhomayantā,


pli: sadā dhammaratā janā;


pli: Bujjhissanti satimanto,


pli: saṁsārasaritaṁ gatā.


pli: Nagaraṁ kapilavatthu me,


pli: rājā suddhodano pitā;


pli: Mayhaṁ janettikā mātā,


pli: māyādevīti vuccati.


pli: Ekūnatiṁsavassāni,


pli: agāraṁ ajjhahaṁ vasiṁ;


pli: Rammo surammo subhako,


pli: tayo pāsādamuttamā.


pli: Cattārīsasahassāni,


pli: nāriyo samalaṅkatā;


pli: Bhaddakañcanā nāma nārī,


pli: rāhulo nāma atrajo.


pli: Nimitte caturo disvā,


pli: assayānena nikkhamiṁ;


pli: Chabbassaṁ padhānacāraṁ,


pli: acariṁ dukkaraṁ ahaṁ.


pli: Bārāṇasiyaṁ isipatane,


pli: Cakkaṁ pavattitaṁ mayā;


pli: Ahaṁ gotamasambuddho,


pli: Saraṇaṁ sabbapāṇinaṁ.


pli: Kolito upatisso ca,


pli: dve bhikkhū aggasāvakā;


pli: Ānando nāmupaṭṭhāko,


pli: santikāvacaro mama;


pli: Khemā uppalavaṇṇā ca,


pli: bhikkhunī aggasāvikā.


pli: Citto hatthāḷavako ca,


pli: aggupaṭṭhākupāsakā;


pli: Nandamātā ca uttarā,


pli: aggupaṭṭhākupāsikā.


pli: Ahaṁ assatthamūlamhi,


pli: patto sambodhimuttamaṁ;


pli: Byāmappabhā sadā mayhaṁ,


pli: soḷasahatthamuggatā.


pli: Appaṁ vassasataṁ āyu,


pli: idānetarahi vijjati;


pli: Tāvatā tiṭṭhamānohaṁ,


pli: tāremi janataṁ bahuṁ.


pli: Ṭhapayitvāna dhammukkaṁ,


pli: pacchimaṁ janabodhanaṁ;


pli: Ahampi nacirasseva,


pli: saddhiṁ sāvakasaṅghato;


pli: Idheva parinibbissaṁ,


pli: aggīvāhārasaṅkhayā.


pli: Tāni ca atulatejāni,


pli: Imāni ca dasabalāni;


pli: Ayañca guṇadhāraṇo deho,


pli: Dvattiṁsavaralakkhaṇavicitto.


pli: Dasa disā pabhāsetvā,


pli: Sataraṁsīva chappabhā;


pli: Sabbaṁ tamantarahissanti,


pli: Nanu rittā sabbasaṅkhārā”ti.


pli: Gotamassa bhagavato vaṁso pañcavīsatimo.


title_pli: Buddhavaṁsa 28. Buddhapakiṇṇakakaṇḍa

pli: Buddhavaṁsa


pli: 28. Buddhapakiṇṇakakaṇḍa


pli: Aparimeyyito kappe,


pli: caturo āsuṁ vināyakā;


pli: Taṇhaṅkaro medhaṅkaro,


pli: athopi saraṇaṅkaro;


pli: Dīpaṅkaro ca sambuddho,


pli: ekakappamhi te jinā.


pli: Dīpaṅkarassa aparena,


pli: koṇḍañño nāma nāyako;


pli: Ekova ekakappamhi,


pli: tāresi janataṁ bahuṁ.


pli: Dīpaṅkarassa bhagavato,


pli: koṇḍaññassa ca satthuno;


pli: Etesaṁ antarā kappā,


pli: gaṇanāto asaṅkhiyā.


pli: Koṇḍaññassa aparena,


pli: maṅgalo nāma nāyako;


pli: Tesampi antarā kappā,


pli: Maṅgalo ca sumano ca,


pli: revato sobhito muni;


pli: Tepi buddhā ekakappe,


pli: cakkhumanto pabhaṅkarā.


pli: Sobhitassa aparena,


pli: anomadassī mahāyaso;


pli: Anomadassī padumo,


pli: nārado cāpi nāyako;


pli: tamantakārakā munī.


pli: Nāradassa aparena,


pli: Padumuttaro nāma nāyako;


pli: Ekakappamhi uppanno,


pli: Tāresi janataṁ bahuṁ.


pli: Nāradassa bhagavato,


pli: padumuttarassa satthuno;


pli: gaṇanāto asaṅkhiyā.


pli: Kappasatasahassamhi,


pli: eko āsi mahāmuni;


pli: Padumuttaro lokavidū,


pli: āhutīnaṁ paṭiggaho.


pli: Tiṁsakappasahassamhi,


pli: duve āsuṁ vināyakā;


pli: Sumedho ca sujāto ca,


pli: orato padumuttarā.


pli: Aṭṭhārase kappasate,


pli: tayo āsuṁ vināyakā;


pli: Piyadassī atthadassī,


pli: dhammadassī ca nāyakā.


pli: Orato ca sujātassa,


pli: sambuddhā dvipaduttamā;


pli: Ekakappamhi te buddhā,


pli: loke appaṭipuggalā.


pli: Catunnavutito kappe,


pli: Siddhattho so lokavidū,


pli: sallakatto anuttaro.


pli: Dvenavute ito kappe,


pli: Tisso phusso ca sambuddhā,


pli: asamā appaṭipuggalā.


pli: Ekanavutito kappe,


pli: vipassī nāma nāyako;


pli: Sopi buddho kāruṇiko,


pli: satte mocesi bandhanā.


pli: Ekatiṁse ito kappe,


pli: duve āsuṁ vināyakā;


pli: Sikhī ca vessabhū ceva,


pli: Imamhi bhaddake kappe,


pli: tayo āsuṁ vināyakā;


pli: Kakusandho koṇāgamano,


pli: kassapo cāpi nāyako.


pli: Ahametarahi sambuddho,


pli: metteyyo cāpi hessati;


pli: Etepime pañca buddhā,


pli: dhīrā lokānukampakā.


pli: Etesaṁ dhammarājūnaṁ,


pli: Aññesaṁnekakoṭinaṁ;


pli: Ācikkhitvāna taṁ maggaṁ,


pli: Nibbutā te sasāvakāti.


pli: Buddhapakiṇṇakakaṇḍaṁ niṭṭhitaṁ.


title_pli: Buddhavaṁsa 29. Dhātubhājanīyakathā

pli: Buddhavaṁsa


pli: 29. Dhātubhājanīyakathā


pli: Mahāgotamo jinavaro,


pli: kusināramhi nibbuto;


pli: Dhātuvitthārikaṁ āsi,


pli: tesu tesu padesato.


pli: Eko ajātasattussa,


pli: eko vesāliyā pure;


pli: Eko kapilavatthusmiṁ,


pli: eko ca allakappake.


pli: Eko ca rāmagāmamhi,


pli: eko ca veṭhadīpake;


pli: Eko pāveyyake malle,


pli: eko ca kosinārake.


pli: Kumbhassa thūpaṁ kāresi,


pli: brāhmaṇo doṇasavhayo;


pli: Aṅgārathūpaṁ kāresuṁ,


pli: moriyā tuṭṭhamānasā.


pli: Aṭṭha sārīrikā thūpā,


pli: navamo kumbhacetiyo;


pli: Aṅgārathūpo dasamo,


pli: tadāyeva patiṭṭhito.


pli: Uṇhīsaṁ catasso dāṭhā,


pli: akkhakā dve ca dhātuyo;


pli: Asambhinnā imā satta,


pli: sesā bhinnāva dhātuyo.


pli: Mahantā muggamattā ca,


pli: majjhimā bhinnataṇḍulā;


pli: Khuddakā sāsapamattā ca,


pli: nānāvaṇṇā ca dhātuyo.


pli: Mahantā suvaṇṇavaṇṇā ca,


pli: muttavaṇṇā ca majjhimā;


pli: Khuddakā makulavaṇṇā ca,


pli: soḷasadoṇamattikā.


pli: Mahantā pañca nāḷiyo,


pli: nāḷiyo pañca majjhimā;


pli: Khuddakā cha nāḷī ceva,


pli: etā sabbāpi dhātuyo.


pli: Uṇhīsaṁ sīhaḷe dīpe,


pli: brahmaloke ca vāmakaṁ;


pli: Sīhaḷe dakkhiṇakkhañca,


pli: sabbāpetā patiṭṭhitā.


pli: Ekā dāṭhā tidasapure,


pli: ekā nāgapure ahu;


pli: Ekā gandhāravisaye,


pli: ekā kaliṅgarājino.


pli: Cattālīsasamā dantā,


pli: kesā lomā ca sabbaso;


pli: Devā hariṁsu ekekaṁ,


pli: cakkavāḷaparamparā.


pli: Vajirāyaṁ bhagavato,


pli: Patto daṇḍañca cīvaraṁ;


pli: Nivāsanaṁ kulaghare,


pli: Paccattharaṇaṁ kapilavhaye.


pli: Pāṭaliputtapuramhi,


pli: karaṇaṁ kāyabandhanaṁ;


pli: Campāyudakasāṭiyaṁ,


pli: uṇṇalomañca kosale.


pli: Kāsāvaṁ brahmaloke ca,


pli: veṭhanaṁ tidase pure;


pli: Nisīdanaṁ avantīsu,


pli: raṭṭhe attharaṇaṁ tadā.


pli: Araṇī ca mithilāyaṁ,


pli: videhe parisāvanaṁ;


pli: Vāsi sūcigharañcāpi,


pli: indapatthapure tadā.


pli: Parikkhārā avasesā,


pli: janapade aparantake;


pli: Paribhuttāni muninā,


pli: akaṁsu manujā tadā.


pli: Dhātuvitthārikaṁ āsi,


pli: Gotamassa mahesino;


pli: Pāṇīnaṁ anukampāya,


pli: Ahu porāṇikaṁ tadāti.


title_pli: Buddhavaṁsa 3. Dīpaṅkarabuddhavaṁsa

pli: Buddhavaṁsa


pli: 3. Dīpaṅkarabuddhavaṁsa


pli: “Tadā te bhojayitvāna,


pli: sasaṅghaṁ lokanāyakaṁ;


pli: Upagacchuṁ saraṇaṁ tassa,


pli: dīpaṅkarassa satthuno.


pli: Saraṇāgamane kañci,


pli: nivesesi tathāgato;


pli: Kañci pañcasu sīlesu,


pli: sīle dasavidhe paraṁ.


pli: Kassaci deti sāmaññaṁ,


pli: caturo phalamuttame;


pli: Kassaci asame dhamme,


pli: deti so paṭisambhidā.


pli: Kassaci varasamāpattiyo,


pli: Aṭṭha deti narāsabho;


pli: Tisso kassaci vijjāyo,


pli: Chaḷabhiññā pavecchati.


pli: Tena yogena janakāyaṁ,


pli: ovadati mahāmuni;


pli: Tena vitthārikaṁ āsi,


pli: lokanāthassa sāsanaṁ.


pli: Mahāhanusabhakkhandho,


pli: dīpaṅkarassa nāmako;


pli: Bahū jane tārayati,


pli: parimoceti duggatiṁ.


pli: Bodhaneyyaṁ janaṁ disvā,


pli: satasahassepi yojane;


pli: Khaṇena upagantvāna,


pli: bodheti taṁ mahāmuni.


pli: Paṭhamābhisamaye buddho,


pli: koṭisatamabodhayi;


pli: Dutiyābhisamaye nātho,


pli: navutikoṭimabodhayi.


pli: Yadā ca devabhavanamhi,


pli: buddho dhammamadesayi;


pli: Navutikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: dīpaṅkarassa satthuno;


pli: Koṭisatasahassānaṁ,


pli: paṭhamo āsi samāgamo.


pli: Puna nāradakūṭamhi,


pli: pavivekagate jine;


pli: Khīṇāsavā vītamalā,


pli: samiṁsu satakoṭiyo.


pli: Yamhi kāle mahāvīro,


pli: sudassanasiluccaye;


pli: Navakoṭisahassehi,


pli: pavāresi mahāmuni.


pli: Dasavīsasahassānaṁ,


pli: dhammābhisamayo ahu;


pli: Ekadvinnaṁ abhisamayā,


pli: gaṇanāto asaṅkhiyā.


pli: Vitthārikaṁ bāhujaññaṁ,


pli: iddhaṁ phītaṁ ahū tadā;


pli: Dīpaṅkarassa bhagavato,


pli: sāsanaṁ suvisodhitaṁ.


pli: Cattāri satasahassāni,


pli: chaḷabhiññā mahiddhikā;


pli: Dīpaṅkaraṁ lokaviduṁ,


pli: parivārenti sabbadā.


pli: Ye keci tena samayena,


pli: jahanti mānusaṁ bhavaṁ;


pli: Apattamānasā sekhā,


pli: garahitā bhavanti te.


pli: Supupphitaṁ pāvacanaṁ,


pli: arahantehi tādihi;


pli: Khīṇāsavehi vimalehi,


pli: upasobhati sabbadā.


pli: Nagaraṁ rammavatī nāma,


pli: sudevo nāma khattiyo;


pli: Sumedhā nāma janikā,


pli: dīpaṅkarassa satthuno.


pli: Dasavassasahassāni,


pli: agāraṁ ajjha so vasi;


pli: Haṁsā koñcā mayūrā ca,


pli: tayo pāsādamuttamā.


pli: Tīṇi satasahassāni,


pli: nāriyo samalaṅkatā;


pli: Padumā nāma sā nārī,


pli: usabhakkhandho atrajo.


pli: Nimitte caturo disvā,


pli: hatthiyānena nikkhami;


pli: Anūnadasamāsāni,


pli: padhāne padahī jino.


pli: Padhānacāraṁ caritvāna,


pli: abujjhi mānasaṁ muni;


pli: Brahmunā yācito santo,


pli: dīpaṅkaro mahāmuni.


pli: Vatti cakkaṁ mahāvīro,


pli: nandārāme sirīghare;


pli: Nisinno sirīsamūlamhi,


pli: akā titthiyamaddanaṁ.


pli: Sumaṅgalo ca tisso ca,


pli: ahesuṁ aggasāvakā;


pli: Sāgato nāmupaṭṭhāko,


pli: dīpaṅkarassa satthuno.


pli: Nandā ceva sunandā ca,


pli: ahesuṁ aggasāvikā;


pli: Bodhi tassa bhagavato,


pli: pipphalīti pavuccati.


pli: Tapussabhallikā nāma,


pli: ahesuṁ aggupaṭṭhakā;


pli: Sirimā koṇā upaṭṭhikā,


pli: Asītihatthamubbedho,


pli: dīpaṅkaro mahāmuni;


pli: Sobhati dīparukkhova,


pli: sālarājāva phullito.


pli: Satasahassavassāni,


pli: āyu tassa mahesino;


pli: Tāvatā tiṭṭhamāno so,


pli: tāresi janataṁ bahuṁ.


pli: Jotayitvāna saddhammaṁ,


pli: santāretvā mahājanaṁ;


pli: Jalitvā aggikkhandhova,


pli: nibbuto so sasāvako.


pli: Sā ca iddhi so ca yaso,


pli: Tāni ca pādesu cakkaratanāni;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Dīpaṅkaro jino satthā,


pli: Nandārāmamhi nibbuto;


pli: Tatthevassa jinathūpo,


pli: Chattiṁsubbedhayojano”ti.


pli: Dīpaṅkarassa bhagavato vaṁso paṭhamo.


title_pli: Buddhavaṁsa 4. Koṇḍaññabuddhavaṁsa

pli: Buddhavaṁsa


pli: 4. Koṇḍaññabuddhavaṁsa


pli: “Dīpaṅkarassa aparena,


pli: Koṇḍañño nāma nāyako;


pli: Anantatejo amitayaso,


pli: Appameyyo durāsado.


pli: Dharaṇūpamo khamanena,


pli: sīlena sāgarūpamo;


pli: Samādhinā merūpamo,


pli: ñāṇena gaganūpamo.


pli: Indriyabalabojjhaṅga-


pli: maggasaccappakāsanaṁ;


pli: Pakāsesi sadā buddho,


pli: hitāya sabbapāṇinaṁ.


pli: Dhammacakkaṁ pavattente,


pli: koṇḍaññe lokanāyake;


pli: Koṭisatasahassānaṁ,


pli: paṭhamābhisamayo ahu.


pli: Tato parampi desente,


pli: naramarūnaṁ samāgame;


pli: Navutikoṭisahassānaṁ,


pli: dutiyābhisamayo ahu.


pli: Titthiye abhimaddanto,


pli: yadā dhammamadesayi;


pli: Asītikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: koṇḍaññassa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: paṭhamo āsi samāgamo;


pli: Dutiyo koṭisahassānaṁ,


pli: tatiyo navutikoṭinaṁ.


pli: Ahaṁ tena samayena,


pli: vijitāvī nāma khattiyo;


pli: Samuddaṁ antamantena,


pli: issariyaṁ vattayāmahaṁ.


pli: Koṭisatasahassānaṁ,


pli: vimalānaṁ mahesinaṁ;


pli: Saha lokagganāthena,


pli: paramannena tappayiṁ.


pli: Sopi maṁ buddho byākāsi,


pli: koṇḍañño lokanāyako;


pli: ‘Aparimeyyito kappe,


pli: buddho loke bhavissati.


pli: Padhānaṁ padahitvāna,


pli: katvā dukkarakārikaṁ;


pli: Assatthamūle sambuddho,


pli: bujjhissati mahāyaso.


pli: Imassa janikā mātā,


pli: māyā nāma bhavissati;


pli: Pitā suddhodano nāma,


pli: ayaṁ hessati gotamo.


pli: Kolito upatisso ca,


pli: aggā hessanti sāvakā;


pli: Ānando nāmupaṭṭhāko,


pli: upaṭṭhissatimaṁ jinaṁ.


pli: Khemā uppalavaṇṇā ca,


pli: aggā hessanti sāvikā;


pli: Bodhi tassa bhagavato,


pli: assatthoti pavuccati.


pli: Citto ca hatthāḷavako,


pli: aggā hessantupaṭṭhakā;


pli: Nandamātā ca uttarā,


pli: aggā hessantupaṭṭhikā;


pli: Āyu vassasataṁ tassa,


pli: gotamassa yasassino’.


pli: Idaṁ sutvāna vacanaṁ,


pli: asamassa mahesino;


pli: Āmoditā naramarū,


pli: ‘buddhabījaṁ kira ayaṁ’.


pli: Ukkuṭṭhisaddā vattanti,


pli: apphoṭenti hasanti ca;


pli: Katañjalī namassanti,


pli: dasasahassidevatā.


pli: ‘Yadimassa lokanāthassa,


pli: virajjhissāma sāsanaṁ;


pli: Anāgatamhi addhāne,


pli: hessāma sammukhā imaṁ.


pli: Yathā manussā nadiṁ tarantā,


pli: Paṭititthaṁ virajjhiya;


pli: Heṭṭhātitthe gahetvāna,


pli: Uttaranti mahānadiṁ.


pli: Evamevaṁ mayaṁ sabbe,


pli: yadi muñcāmimaṁ jinaṁ;


pli: hessāma sammukhā imaṁ’.


pli: Tassāhaṁ vacanaṁ sutvā,


pli: bhiyyo cittaṁ pasādayiṁ;


pli: Tameva atthaṁ sādhento,


pli: mahārajjaṁ jine adaṁ;


pli: Mahārajjaṁ daditvāna,


pli: pabbajiṁ tassa santike.


pli: Suttantaṁ vinayañcāpi,


pli: navaṅgaṁ satthusāsanaṁ;


pli: Sabbaṁ pariyāpuṇitvāna,


pli: sobhayiṁ jinasāsanaṁ.


pli: Tatthappamatto viharanto,


pli: nisajjaṭṭhānacaṅkame;


pli: Abhiññāpāramiṁ gantvā,


pli: brahmalokamagañchahaṁ.


pli: Nagaraṁ rammavatī nāma,


pli: sunando nāma khattiyo;


pli: Sujātā nāma janikā,


pli: koṇḍaññassa mahesino.


pli: Dasavassasahassāni,


pli: agāraṁ ajjha so vasi;


pli: Suci suruci subho ca,


pli: tayo pāsādamuttamā.


pli: Tīṇi satasahassāni,


pli: nāriyo samalaṅkatā;


pli: Rucidevī nāma nārī,


pli: vijitaseno atrajo.


pli: Nimitte caturo disvā,


pli: rathayānena nikkhami;


pli: Anūnadasamāsāni,


pli: padhānaṁ padahī jino.


pli: Brahmunā yācito santo,


pli: koṇḍañño dvipaduttamo;


pli: Vatti cakkaṁ mahāvīro,


pli: devānaṁ nagaruttame.


pli: Bhaddo ceva subhaddo ca,


pli: ahesuṁ aggasāvakā;


pli: Anuruddho nāmupaṭṭhāko,


pli: koṇḍaññassa mahesino.


pli: Tissā ca upatissā ca,


pli: ahesuṁ aggasāvikā;


pli: Sālakalyāṇiko bodhi,


pli: Soṇo ca upasoṇo ca,


pli: ahesuṁ aggupaṭṭhakā;


pli: Nandā ceva sirīmā ca,


pli: ahesuṁ aggupaṭṭhikā.


pli: So aṭṭhāsīti hatthāni,


pli: accuggato mahāmuni;


pli: Sobhate uḷurājāva,


pli: sūriyo majjhanhike yathā.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Khīṇāsavehi vimalehi,


pli: vicittā āsi medanī;


pli: Yathā gaganamuḷūhi,


pli: evaṁ so upasobhatha.


pli: Tepi nāgā appameyyā,


pli: asaṅkhobbhā durāsadā;


pli: Vijjupātaṁva dassetvā,


pli: nibbutā te mahāyasā.


pli: Sā ca atuliyā jinassa iddhi,


pli: Ñāṇaparibhāvito ca samādhi;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Koṇḍañño pavaro buddho,


pli: Candārāmamhi nibbuto;


pli: Tattheva cetiyo citto,


pli: Satta yojanamussito”ti.


pli: Koṇḍaññassa bhagavato vaṁso dutiyo.


title_pli: Buddhavaṁsa 5. Maṅgalabuddhavaṁsa

pli: Buddhavaṁsa


pli: 5. Maṅgalabuddhavaṁsa


pli: “Koṇḍaññassa aparena,


pli: maṅgalo nāma nāyako;


pli: Tamaṁ loke nihantvāna,


pli: dhammokkamabhidhārayi.


pli: Atulāsi pabhā tassa,


pli: jinehaññehi uttariṁ;


pli: Candasūriyapabhaṁ hantvā,


pli: dasasahassī virocati.


pli: Sopi buddho pakāsesi,


pli: caturo saccavaruttame;


pli: Te te saccarasaṁ pītvā,


pli: vinodenti mahātamaṁ.


pli: Patvāna bodhimatulaṁ,


pli: paṭhame dhammadesane;


pli: Koṭisatasahassānaṁ,


pli: dhammābhisamayo ahu.


pli: Surindadevabhavane,


pli: buddho dhammamadesayi;


pli: Tadā koṭisahassānaṁ,


pli: dutiyo samayo ahu.


pli: Yadā sunando cakkavattī,


pli: sambuddhaṁ upasaṅkami;


pli: Tadā āhani sambuddho,


pli: dhammabheriṁ varuttamaṁ.


pli: Sunandassānucarā janatā,


pli: Tadāsuṁ navutikoṭiyo;


pli: Sabbepi te niravasesā,


pli: Ahesuṁ ehi bhikkhukā.


pli: Sannipātā tayo āsuṁ,


pli: maṅgalassa mahesino;


pli: paṭhamo āsi samāgamo.


pli: Dutiyo koṭisatasahassānaṁ,


pli: Tatiyo navutikoṭinaṁ;


pli: Khīṇāsavānaṁ vimalānaṁ,


pli: Tadā āsi samāgamo.


pli: Ahaṁ tena samayena,


pli: surucī nāma brāhmaṇo;


pli: Ajjhāyako mantadharo,


pli: tiṇṇaṁ vedāna pāragū.


pli: Tamahaṁ upasaṅkamma,


pli: Saraṇaṁ gantvāna satthuno;


pli: Sambuddhappamukhaṁ saṅghaṁ,


pli: Gandhamālena pūjayiṁ;


pli: Pūjetvā gandhamālena,


pli: Gavapānena tappayiṁ.


pli: Sopi maṁ buddho byākāsi,


pli: maṅgalo dvipaduttamo;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Tadā pītimanubrūhanto,


pli: sambodhivarapattiyā;


pli: Buddhe datvāna maṁ gehaṁ,


pli: pabbajiṁ tassa santike.


pli: Suttantaṁ vinayañcāpi,


pli: navaṅgaṁ satthusāsanaṁ;


pli: Sabbaṁ pariyāpuṇitvā,


pli: sobhayiṁ jinasāsanaṁ.


pli: Tatthappamatto viharanto,


pli: brahmaṁ bhāvetva bhāvanaṁ;


pli: Abhiññāpāramiṁ gantvā,


pli: brahmalokamagacchahaṁ.


pli: Uttaraṁ nāma nagaraṁ,


pli: uttaro nāma khattiyo;


pli: Uttarā nāma janikā,


pli: maṅgalassa mahesino.


pli: Navavassasahassāni,


pli: agāraṁ ajjha so vasi;


pli: Yasavā sucimā sirīmā,


pli: tayo pāsādamuttamā.


pli: Samatiṁsasahassāni,


pli: nāriyo samalaṅkatā;


pli: Yasavatī nāma nārī,


pli: sīvalo nāma atrajo.


pli: Nimitte caturo disvā,


pli: assayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: maṅgalo nāma nāyako;


pli: Vatti cakkaṁ mahāvīro,


pli: vane sirīvaruttame.


pli: Sudevo dhammaseno ca,


pli: ahesuṁ aggasāvakā;


pli: Pālito nāmupaṭṭhāko,


pli: maṅgalassa mahesino.


pli: Sīvalā ca asokā ca,


pli: ahesuṁ aggasāvikā;


pli: Bodhi tassa bhagavato,


pli: nāgarukkhoti vuccati.


pli: Nando ceva visākho ca,


pli: ahesuṁ aggupaṭṭhakā;


pli: Anulā ceva sutanā ca,


pli: ahesuṁ aggupaṭṭhikā.


pli: Aṭṭhāsīti ratanāni,


pli: accuggato mahāmuni;


pli: Tato niddhāvatī raṁsī,


pli: anekasatasahassiyo.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Yathāpi sāgare ūmī,


pli: na sakkā tā gaṇetuye;


pli: Tatheva sāvakā tassa,


pli: na sakkā te gaṇetuye.


pli: Yāva aṭṭhāsi sambuddho,


pli: maṅgalo lokanāyako;


pli: Na tassa sāsane atthi,


pli: sakilesamaraṇaṁ tadā.


pli: Dhammokkaṁ dhārayitvāna,


pli: santāretvā mahājanaṁ;


pli: Jalitvā dhūmaketūva,


pli: nibbuto so mahāyaso.


pli: Saṅkhārānaṁ sabhāvatthaṁ,


pli: dassayitvā sadevake;


pli: Jalitvā aggikkhandhova,


pli: sūriyo atthaṅgato yathā.


pli: Uyyāne vassare nāma,


pli: Buddho nibbāyi maṅgalo;


pli: Tatthevassa jinathūpo,


pli: Tiṁsayojanamuggato”ti.


pli: Maṅgalassa bhagavato vaṁso tatiyo.


title_pli: Buddhavaṁsa 6. Sumanabuddhavaṁsa

pli: Buddhavaṁsa


pli: 6. Sumanabuddhavaṁsa


pli: “Maṅgalassa aparena,


pli: sumano nāma nāyako;


pli: Sabbadhammehi asamo,


pli: sabbasattānamuttamo.


pli: Tadā amatabheriṁ so,


pli: āhanī mekhale pure;


pli: Dhammasaṅkhasamāyuttaṁ,


pli: navaṅgaṁ jinasāsanaṁ.


pli: Nijjinitvā kilese so,


pli: patvā sambodhimuttamaṁ;


pli: Māpesi nagaraṁ satthā,


pli: saddhammapuravaruttamaṁ.


pli: Nirantaraṁ akuṭilaṁ,


pli: ujuṁ vipulavitthataṁ;


pli: Māpesi so mahāvīthiṁ,


pli: satipaṭṭhānavaruttamaṁ.


pli: Phale cattāri sāmaññe,


pli: catasso paṭisambhidā;


pli: Chaḷabhiññāṭṭhasamāpattī,


pli: pasāresi tattha vīthiyaṁ.


pli: Ye appamattā akhilā,


pli: hirivīriyehupāgatā;


pli: Te te ime guṇavare,


pli: ādiyanti yathā sukhaṁ.


pli: Evametena yogena,


pli: uddharanto mahājanaṁ;


pli: Bodhesi paṭhamaṁ satthā,


pli: koṭisatasahassiyo.


pli: Yamhi kāle mahāvīro,


pli: ovadī titthiye gaṇe;


pli: Koṭisahassābhisamiṁsu,


pli: dutiye dhammadesane.


pli: Yadā devā manussā ca,


pli: samaggā ekamānasā;


pli: Nirodhapañhaṁ pucchiṁsu,


pli: saṁsayañcāpi mānasaṁ.


pli: Tadāpi dhammadesane,


pli: nirodhaparidīpane;


pli: Navutikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: sumanassa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Vassaṁvutthassa bhagavato,


pli: abhighuṭṭhe pavāraṇe;


pli: Koṭisatasahassehi,


pli: pavāresi tathāgato.


pli: Tatoparaṁ sannipāte,


pli: vimale kañcanapabbate;


pli: dutiyo āsi samāgamo.


pli: Yadā sakko devarājā,


pli: buddhadassanupāgami;


pli: Asītikoṭisahassānaṁ,


pli: tatiyo āsi samāgamo.


pli: Ahaṁ tena samayena,


pli: nāgarājā mahiddhiko;


pli: Atulo nāma nāmena,


pli: ussannakusalasañcayo.


pli: Tadāhaṁ nāgabhavanā,


pli: nikkhamitvā sañātibhi;


pli: Nāgānaṁ dibbaturiyehi,


pli: sasaṅghaṁ jinamupaṭṭhahiṁ.


pli: Koṭisatasahassānaṁ,


pli: annapānena tappayiṁ;


pli: Paccekadussayugaṁ datvā,


pli: saraṇaṁ tamupāgamiṁ.


pli: Sopi maṁ buddho byākāsi,


pli: sumano lokanāyako;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Nagaraṁ mekhalaṁ nāma,


pli: sudatto nāma khattiyo;


pli: Sirimā nāma janikā,


pli: sumanassa mahesino.


pli: Navavassasahassāni,


pli: agāraṁ ajjha so vasi;


pli: Cando sucando vaṭaṁso ca,


pli: tayo pāsādamuttamā.


pli: Tesaṭṭhisatasahassāni,


pli: nāriyo samalaṅkatā;


pli: Vaṭaṁsikā nāma nārī,


pli: anūpamo nāma atrajo.


pli: Nimitte caturo disvā,


pli: hatthiyānena nikkhami;


pli: Anūnadasamāsāni,


pli: padhānaṁ padahī jino.


pli: Brahmunā yācito santo,


pli: sumano lokanāyako;


pli: Vatti cakkaṁ mahāvīro,


pli: mekhale puramuttame.


pli: Saraṇo bhāvitatto ca,


pli: ahesuṁ aggasāvakā;


pli: Udeno nāmupaṭṭhāko,


pli: sumanassa mahesino.


pli: Soṇā ca upasoṇā ca,


pli: ahesuṁ aggasāvikā;


pli: Sopi buddho amitayaso,


pli: nāgamūle abujjhatha.


pli: Varuṇo ceva saraṇo ca,


pli: ahesuṁ aggupaṭṭhakā;


pli: Cālā ca upacālā ca,


pli: ahesuṁ aggupaṭṭhikā.


pli: Uccattanena so buddho,


pli: navutihatthamuggato;


pli: Kañcanagghiyasaṅkāso,


pli: dasasahassī virocati.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Tāraṇīye tārayitvā,


pli: bodhanīye ca bodhayi;


pli: Parinibbāyi sambuddho,


pli: uḷurājāva atthami.


pli: Te ca khīṇāsavā bhikkhū,


pli: so ca buddho asādiso;


pli: Atulappabhaṁ dassayitvā,


pli: nibbutā ye mahāyasā.


pli: Tañca ñāṇaṁ atuliyaṁ,


pli: Tāni ca atulāni ratanāni;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Sumano yasadharo buddho,


pli: Aṅgārāmamhi nibbuto;


pli: Tattheva tassa jinathūpo,


pli: Catuyojanamuggato”ti.


pli: Sumanassa bhagavato vaṁso catuttho.


title_pli: Buddhavaṁsa 7. Revatabuddhavaṁsa

pli: Buddhavaṁsa


pli: 7. Revatabuddhavaṁsa


pli: Sumanassa aparena,


pli: revato nāma nāyako;


pli: Anūpamo asadiso,


pli: atulo uttamo jino.


pli: Sopi dhammaṁ pakāsesi,


pli: brahmunā abhiyācito;


pli: Khandhadhātuvavatthānaṁ,


pli: appavattaṁ bhavābhave.


pli: Tassābhisamayā tīṇi,


pli: ahesuṁ dhammadesane;


pli: Gaṇanāya na vattabbo,


pli: paṭhamābhisamayo ahu.


pli: Yadā arindamaṁ rājaṁ,


pli: vinesi revato muni;


pli: Tadā koṭisahassānaṁ,


pli: dutiyābhisamayo ahu.


pli: Sattāhaṁ paṭisallānā,


pli: vuṭṭhahitvā narāsabho;


pli: Koṭisataṁ naramarūnaṁ,


pli: vinesi uttame phale.


pli: Sannipātā tayo āsuṁ,


pli: revatassa mahesino;


pli: Khīṇāsavānaṁ vimalānaṁ,


pli: suvimuttāna tādinaṁ.


pli: Atikkantā gaṇanapathaṁ,


pli: paṭhamaṁ ye samāgatā;


pli: Koṭisatasahassānaṁ,


pli: dutiyo āsi samāgamo.


pli: Yopi paññāya asamo,


pli: tassa cakkānuvattako;


pli: So tadā byādhito āsi,


pli: patto jīvitasaṁsayaṁ.


pli: Tassa gilānapucchāya,


pli: ye tadā upagatā munī;


pli: Koṭisahassā arahanto,


pli: tatiyo āsi samāgamo.


pli: Ahaṁ tena samayena,


pli: atidevo nāma brāhmaṇo;


pli: Upagantvā revataṁ buddhaṁ,


pli: saraṇaṁ tassa gañchahaṁ.


pli: Tassa sīlaṁ samādhiñca,


pli: paññāguṇamanuttamaṁ;


pli: Thomayitvā yathāthāmaṁ,


pli: uttarīyamadāsahaṁ.


pli: Sopi maṁ buddho byākāsi,


pli: revato lokanāyako;


pli: “Aparimeyyito kappe,


pli: ayaṁ buddho bhavissati.


pli: ‘Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Tadāpi taṁ buddhadhammaṁ,


pli: saritvā anubrūhayiṁ;


pli: Āharissāmi taṁ dhammaṁ,


pli: yaṁ mayhaṁ abhipatthitaṁ.


pli: Nagaraṁ sudhaññavatī nāma,


pli: Vipulo nāma khattiyo;


pli: Vipulā nāma janikā,


pli: Revatassa mahesino.


pli: Cha ca vassasahassāni,


pli: agāraṁ ajjha so vasi;


pli: Sudassano ratanagghi,


pli: āveḷo ca vibhūsito;


pli: Puññakammābhinibbattā,


pli: tayo pāsādamuttamā.


pli: Tettiṁsa ca sahassāni,


pli: nāriyo samalaṅkatā;


pli: Sudassanā nāma nārī,


pli: varuṇo nāma atrajo.


pli: Nimitte caturo disvā,


pli: rathayānena nikkhami;


pli: Anūnasattamāsāni,


pli: padhānaṁ padahī jino.


pli: Brahmunā yācito santo,


pli: revato lokanāyako;


pli: Vatti cakkaṁ mahāvīro,


pli: varuṇārāme sirīghare.


pli: Varuṇo brahmadevo ca,


pli: ahesuṁ aggasāvakā;


pli: Sambhavo nāmupaṭṭhāko,


pli: revatassa mahesino.


pli: Bhaddā ceva subhaddā ca,


pli: ahesuṁ aggasāvikā;


pli: Sopi buddho asamasamo,


pli: nāgamūle abujjhatha.


pli: Padumo kuñjaro ceva,


pli: ahesuṁ aggupaṭṭhakā;


pli: Sirīmā ceva yasavatī,


pli: ahesuṁ aggupaṭṭhikā.


pli: Uccattanena so buddho,


pli: asītihatthamuggato;


pli: Obhāseti disā sabbā,


pli: indaketuva uggato.


pli: Tassa sarīre nibbattā,


pli: pabhāmālā anuttarā;


pli: Divā vā yadi vā rattiṁ,


pli: samantā pharati yojanaṁ.


pli: Saṭṭhivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Dassayitvā buddhabalaṁ,


pli: amataṁ loke pakāsayaṁ;


pli: Nibbāyi anupādāno,


pli: yathaggupādānasaṅkhayā.


pli: So ca kāyo ratananibho,


pli: so ca dhammo asādiso;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Revato yasadharo buddho,


pli: Nibbuto so mahāpure;


pli: Dhātuvitthārikaṁ āsi,


pli: Tesu tesu padesato”ti.


pli: Revatassa bhagavato vaṁso pañcamo.


title_pli: Buddhavaṁsa 8. Sobhitabuddhavaṁsa

pli: Buddhavaṁsa


pli: 8. Sobhitabuddhavaṁsa


pli: “Revatassa aparena,


pli: sobhito nāma nāyako;


pli: Samāhito santacitto,


pli: asamo appaṭipuggalo.


pli: So jino sakagehamhi,


pli: mānasaṁ vinivattayi;


pli: Patvāna kevalaṁ bodhiṁ,


pli: dhammacakkaṁ pavattayi.


pli: Yāva heṭṭhā avīcito,


pli: bhavaggā cāpi uddhato;


pli: Etthantare ekaparisā,


pli: ahosi dhammadesane.


pli: Tāya parisāya sambuddho,


pli: dhammacakkaṁ pavattayi;


pli: Gaṇanāya na vattabbo,


pli: paṭhamābhisamayo ahu.


pli: Tato parampi desente,


pli: marūnañca samāgame;


pli: Navutikoṭisahassānaṁ,


pli: dutiyābhisamayo ahu.


pli: Punāparaṁ rājaputto,


pli: jayaseno nāma khattiyo;


pli: Ārāmaṁ ropayitvāna,


pli: buddhe niyyādayī tadā.


pli: Tassa yāgaṁ pakittento,


pli: dhammaṁ desesi cakkhumā;


pli: Tadā koṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: sobhitassa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Uggato nāma so rājā,


pli: dānaṁ deti naruttame;


pli: Tamhi dāne samāgañchuṁ,


pli: arahantā satakoṭiyo.


pli: Punāparaṁ puragaṇo,


pli: deti dānaṁ naruttame;


pli: Tadā navutikoṭīnaṁ,


pli: dutiyo āsi samāgamo.


pli: Devaloke vasitvāna,


pli: yadā orohatī jino;


pli: Tadā asītikoṭīnaṁ,


pli: tatiyo āsi samāgamo.


pli: Ahaṁ tena samayena,


pli: sujāto nāma brāhmaṇo;


pli: Tadā sasāvakaṁ buddhaṁ,


pli: annapānena tappayiṁ.


pli: Sopi maṁ buddho byākāsi,


pli: sobhito lokanāyako;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: haṭṭho saṁviggamānaso;


pli: Tamevatthamanuppattiyā,


pli: uggaṁ dhitimakāsahaṁ.


pli: Sudhammaṁ nāma nagaraṁ,


pli: sudhammo nāma khattiyo;


pli: Sudhammā nāma janikā,


pli: sobhitassa mahesino.


pli: Navavassasahassāni,


pli: agāraṁ ajjha so vasi;


pli: Kumudo nāḷino padumo,


pli: tayo pāsādamuttamā.


pli: Sattatiṁsasahassāni,


pli: nāriyo samalaṅkatā;


pli: Maṇilā nāma sā nārī,


pli: sīho nāmāsi atrajo.


pli: Nimitte caturo disvā,


pli: pāsādenābhinikkhami;


pli: Sattāhaṁ padhānacāraṁ,


pli: caritvā purisuttamo.


pli: Brahmunā yācito santo,


pli: sobhito lokanāyako;


pli: Vatti cakkaṁ mahāvīro,


pli: sudhammuyyānamuttame.


pli: Asamo ca sunetto ca,


pli: ahesuṁ aggasāvakā;


pli: Anomo nāmupaṭṭhāko,


pli: sobhitassa mahesino.


pli: Nakulā ca sujātā ca,


pli: ahesuṁ aggasāvikā;


pli: Bujjhamāno ca so buddho,


pli: nāgamūle abujjhatha.


pli: Rammo ceva sudatto ca,


pli: ahesuṁ aggupaṭṭhakā;


pli: Nakulā ceva cittā ca,


pli: ahesuṁ aggupaṭṭhikā.


pli: Aṭṭhapaṇṇāsaratanaṁ,


pli: accuggato mahāmuni;


pli: Obhāseti disā sabbā,


pli: sataraṁsīva uggato.


pli: Yathā suphullaṁ pavanaṁ,


pli: nānāgandhehi dhūpitaṁ;


pli: Tatheva tassa pāvacanaṁ,


pli: sīlagandhehi dhūpitaṁ.


pli: Yathāpi sāgaro nāma,


pli: dassanena atappiyo;


pli: savanena atappiyaṁ.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Ovādaṁ anusiṭṭhiñca,


pli: datvāna sesake jane;


pli: Hutāsanova tāpetvā,


pli: nibbuto so sasāvako.


pli: So ca buddho asamasamo,


pli: tepi sāvakā balappattā;


pli: Sabbaṁ tamantarahitaṁ,


pli: nanu rittā sabbasaṅkhārā.


pli: Sobhito varasambuddho,


pli: Sīhārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Sobhitassa bhagavato vaṁso chaṭṭho.


title_pli: Buddhavaṁsa 9 Anomadassībuddhavaṁsa

pli: Buddhavaṁsa


pli: 9 Anomadassībuddhavaṁsa


pli: “Sobhitassa aparena,


pli: Sambuddho dvipaduttamo;


pli: Anomadassī amitayaso,


pli: Tejassī duratikkamo.


pli: So chetvā bandhanaṁ sabbaṁ,


pli: viddhaṁsetvā tayo bhave;


pli: Anivattigamanaṁ maggaṁ,


pli: desesi devamānuse.


pli: Sāgarova asaṅkhobbho,


pli: pabbatova durāsado;


pli: Ākāsova ananto so,


pli: sālarājāva phullito.


pli: Dassanenapi taṁ buddhaṁ,


pli: tositā honti pāṇino;


pli: Byāharantaṁ giraṁ sutvā,


pli: amataṁ pāpuṇanti te.


pli: Dhammābhisamayo tassa,


pli: Iddho phīto tadā ahu;


pli: Koṭisatāni abhisamiṁsu,


pli: Paṭhame dhammadesane.


pli: Tato paraṁ abhisamaye,


pli: Vassante dhammavuṭṭhiyo;


pli: Asītikoṭiyobhisamiṁsu,


pli: Dutiye dhammadesane.


pli: Tatoparañhi vassante,


pli: tappayante ca pāṇinaṁ;


pli: Aṭṭhasattatikoṭīnaṁ,


pli: tatiyābhisamayo ahu.


pli: Sannipātā tayo āsuṁ,


pli: tassāpi ca mahesino;


pli: Abhiññābalappattānaṁ,


pli: pupphitānaṁ vimuttiyā.


pli: Aṭṭhasatasahassānaṁ,


pli: sannipāto tadā ahu;


pli: Pahīnamadamohānaṁ,


pli: santacittāna tādinaṁ.


pli: Sattasatasahassānaṁ,


pli: dutiyo āsi samāgamo;


pli: Anaṅgaṇānaṁ virajānaṁ,


pli: upasantāna tādinaṁ.


pli: Channaṁ satasahassānaṁ,


pli: tatiyo āsi samāgamo;


pli: nibbutānaṁ tapassinaṁ.


pli: Ahaṁ tena samayena,


pli: yakkho āsiṁ mahiddhiko;


pli: Nekānaṁ yakkhakoṭīnaṁ,


pli: vasavattimhi issaro.


pli: Tadāpi taṁ buddhavaraṁ,


pli: upagantvā mahesinaṁ;


pli: Annapānena tappesiṁ,


pli: sasaṅghaṁ lokanāyakaṁ.


pli: Sopi maṁ tadā byākāsi,


pli: visuddhanayano muni;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: haṭṭho saṁviggamānaso;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Nagaraṁ candavatī nāma,


pli: yasavā nāma khattiyo;


pli: Mātā yasodharā nāma,


pli: anomadassissa satthuno.


pli: Dasavassasahassāni,


pli: agāraṁ ajjha so vasi;


pli: Sirī upasirī vaḍḍho,


pli: tayo pāsādamuttamā.


pli: Tevīsatisahassāni,


pli: nāriyo samalaṅkatā;


pli: Sirimā nāma sā nārī,


pli: upavāṇo nāma atrajo.


pli: Nimitte caturo disvā,


pli: sivikāyābhinikkhami;


pli: Anūnadasamāsāni,


pli: padhānaṁ padahī jino.


pli: Brahmunā yācito santo,


pli: anomadassī mahāmuni;


pli: Vatti cakkaṁ mahāvīro,


pli: uyyāne so sudassane.


pli: Nisabho ca anomo ca,


pli: ahesuṁ aggasāvakā;


pli: Varuṇo nāmupaṭṭhāko,


pli: anomadassissa satthuno.


pli: Sundarī ca sumanā ca,


pli: ahesuṁ aggasāvikā;


pli: Bodhi tassa bhagavato,


pli: ajjunoti pavuccati.


pli: Nandivaḍḍho sirivaḍḍho,


pli: ahesuṁ aggupaṭṭhakā;


pli: Uppalā ceva padumā ca,


pli: ahesuṁ aggupaṭṭhikā.


pli: Aṭṭhapaṇṇāsaratanaṁ,


pli: accuggato mahāmuni;


pli: Pabhā niddhāvatī tassa,


pli: sataraṁsīva uggato.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Supupphitaṁ pāvacanaṁ,


pli: arahantehi tādihi;


pli: Vītarāgehi vimalehi,


pli: sobhittha jinasāsanaṁ.


pli: So ca satthā amitayaso,


pli: Yugāni tāni atuliyāni;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Anomadassī jino satthā,


pli: Dhammārāmamhi nibbuto;


pli: Tatthevassa jinathūpo,


pli: Ubbedho pañcavīsatī”ti.


pli: Anomadassissa bhagavato vaṁso sattamo.


nikaya: cnd

title_pli: Cūḷaniddesa Pārāyanavaggagāthā

pli: Cūḷaniddesa


pli: Pārāyanavaggagāthā


pli: 1. Vatthugāthā


pli: Namo tassa Bhagavato Arahato Sammāsambuddhassa.


pli: Kosalānaṁ purā rammā,


pli: agamā dakkhiṇāpathaṁ;


pli: Ākiñcaññaṁ patthayāno,


pli: brāhmaṇo mantapāragū.


pli: So assakassa visaye,


pli: maḷakassa samāsane;


pli: Vasi godhāvarīkūle,


pli: uñchena ca phalena ca.


pli: Tasseva upanissāya,


pli: gāmo ca vipulo ahu;


pli: Tato jātena āyena,


pli: mahāyaññamakappayi.


pli: Mahāyaññaṁ yajitvāna,


pli: puna pāvisi assamaṁ;


pli: Tasmiṁ paṭipaviṭṭhamhi,


pli: añño āgañchi brāhmaṇo.


pli: Ugghaṭṭapādo tasito,


pli: paṅkadanto rajassiro;


pli: So ca naṁ upasaṅkamma,


pli: satāni pañca yācati.


pli: Tamenaṁ bāvarī disvā,


pli: āsanena nimantayi;


pli: Sukhañca kusalaṁ pucchi,


pli: idaṁ vacanamabravi.


pli: “Yaṁ kho mama deyyadhammaṁ,


pli: Sabbaṁ visajjitaṁ mayā;


pli: Anujānāhi me brahme,


pli: Natthi pañcasatāni me”.


pli: “Sace me yācamānassa,


pli: bhavaṁ nānupadassati;


pli: Sattame divase tuyhaṁ,


pli: muddhā phalatu sattadhā”.


pli: Abhisaṅkharitvā kuhako,


pli: bheravaṁ so akittayi;


pli: Tassa taṁ vacanaṁ sutvā,


pli: bāvarī dukkhito ahu.


pli: Ussussati anāhāro,


pli: sokasallasamappito;


pli: Athopi evaṁ cittassa,


pli: jhāne na ramatī mano.


pli: Utrastaṁ dukkhitaṁ disvā,


pli: devatā atthakāminī;


pli: Bāvariṁ upasaṅkamma,


pli: idaṁ vacanamabravi.


pli: “Na so muddhaṁ pajānāti,


pli: kuhako so dhanatthiko;


pli: Muddhani muddhapāte vā,


pli: ñāṇaṁ tassa na vijjati”.


pli: “Bhotī carahi jānāti,


pli: Taṁ me akkhāhi pucchitā;


pli: Muddhaṁ muddhādhipātañca,


pli: Taṁ suṇoma vaco tava”.


pli: “Ahampetaṁ na jānāmi,


pli: ñāṇaṁ mettha na vijjati;


pli: Muddhani muddhādhipāte ca,


pli: jinānaṁ hettha dassanaṁ”.


pli: “Atha ko carahi jānāti,


pli: asmiṁ pathavimaṇḍale;


pli: taṁ me akkhāhi devate”.


pli: “Purā kapilavatthumhā,


pli: nikkhanto lokanāyako;


pli: Apacco okkākarājassa,


pli: sakyaputto pabhaṅkaro.


pli: So hi brāhmaṇa sambuddho,


pli: sabbadhammāna pāragū;


pli: Sabbābhiññābalappatto,


pli: sabbadhammesu cakkhumā;


pli: Sabbakammakkhayaṁ patto,


pli: vimutto upadhikkhaye.


pli: Buddho so bhagavā loke,


pli: dhammaṁ deseti cakkhumā;


pli: Taṁ tvaṁ gantvāna pucchassu,


pli: so te taṁ byākarissati”.


pli: Sambuddhoti vaco sutvā,


pli: udaggo bāvarī ahu;


pli: Sokassa tanuko āsi,


pli: pītiñca vipulaṁ labhi.


pli: So bāvarī attamano udaggo,


pli: Taṁ devataṁ pucchati vedajāto;


pli: “Katamamhi gāme nigamamhi vā pana,


pli: Katamamhi vā janapade lokanātho;


pli: Yattha gantvāna passemu,


pli: Sambuddhaṁ dvipaduttamaṁ”.


pli: “Sāvatthiyaṁ kosalamandire jino,


pli: Pahūtapañño varabhūrimedhaso;


pli: So sakyaputto vidhuro anāsavo,


pli: Muddhādhipātassa vidū narāsabho”.


pli: Tato āmantayī sisse,


pli: brāhmaṇe mantapāragū;


pli: “Etha māṇavā akkhissaṁ,


pli: suṇātha vacanaṁ mama.


pli: Yasseso dullabho loke,


pli: pātubhāvo abhiṇhaso;


pli: Svājja lokamhi uppanno,


pli: sambuddho iti vissuto;


pli: Khippaṁ gantvāna sāvatthiṁ,


pli: passavho dvipaduttamaṁ”.


pli: “Kathaṁ carahi jānemu,


pli: disvā buddhoti brāhmaṇa;


pli: Ajānataṁ no pabrūhi,


pli: yathā jānemu taṁ mayaṁ”.


pli: “Āgatāni hi mantesu,


pli: mahāpurisalakkhaṇā;


pli: Dvattiṁsāni ca byākkhātā,


pli: samattā anupubbaso.


pli: Yassete honti gattesu,


pli: Dveyeva tassa gatiyo,


pli: tatiyā hi na vijjati.


pli: Sace agāraṁ āvasati,


pli: vijeyya pathaviṁ imaṁ;


pli: Adaṇḍena asatthena,


pli: dhammena anusāsati.


pli: Sace ca so pabbajati,


pli: Agārā anagāriyaṁ;


pli: Vivaṭṭacchado sambuddho,


pli: Arahā bhavati anuttaro.


pli: Jātiṁ gottañca lakkhaṇaṁ,


pli: mante sisse punāpare;


pli: Muddhaṁ muddhādhipātañca,


pli: manasāyeva pucchatha.


pli: Anāvaraṇadassāvī,


pli: yadi buddho bhavissati;


pli: Manasā pucchite pañhe,


pli: vācāya visajjessati”.


pli: Bāvarissa vaco sutvā,


pli: sissā soḷasa brāhmaṇā;


pli: Ajito tissametteyyo,


pli: puṇṇako atha mettagū.


pli: Dhotako upasīvo ca,


pli: nando ca atha hemako;


pli: Todeyyakappā dubhayo,


pli: jatukaṇṇī ca paṇḍito.


pli: Bhadrāvudho udayo ca,


pli: posālo cāpi brāhmaṇo;


pli: Mogharājā ca medhāvī,


pli: piṅgiyo ca mahāisi.


pli: Paccekagaṇino sabbe,


pli: sabbalokassa vissutā;


pli: Jhāyī jhānaratā dhīrā,


pli: pubbavāsanavāsitā.


pli: Bāvariṁ abhivādetvā,


pli: katvā ca naṁ padakkhiṇaṁ;


pli: Jaṭājinadharā sabbe,


pli: pakkāmuṁ uttarāmukhā.


pli: Maḷakassa patiṭṭhānaṁ,


pli: puramāhissatiṁ tadā;


pli: Ujjeniñcāpi gonaddhaṁ,


pli: vedisaṁ vanasavhayaṁ.


pli: Kosambiñcāpi sāketaṁ,


pli: sāvatthiñca puruttamaṁ;


pli: Setabyaṁ kapilavatthuṁ,


pli: kusinārañca mandiraṁ.


pli: Pāvañca bhoganagaraṁ,


pli: vesāliṁ māgadhaṁ puraṁ;


pli: Pāsāṇakaṁ cetiyañca,


pli: ramaṇīyaṁ manoramaṁ.


pli: Tasitovudakaṁ sītaṁ,


pli: mahālābhaṁva vāṇijo;


pli: Chāyaṁ ghammābhitattova,


pli: turitā pabbatamāruhuṁ.


pli: Bhagavā tamhi samaye,


pli: bhikkhusaṅghapurakkhato;


pli: Bhikkhūnaṁ dhammaṁ deseti,


pli: sīhova nadatī vane.


pli: Ajito addasa buddhaṁ,


pli: Pītaraṁsiṁva bhāṇumaṁ;


pli: Candaṁ yathā pannarase,


pli: Paripūraṁ upāgataṁ.


pli: Athassa gatte disvāna,


pli: paripūrañca byañjanaṁ;


pli: Ekamantaṁ ṭhito haṭṭho,


pli: manopañhe apucchatha.


pli: “Ādissa jammanaṁ brūhi,


pli: gottaṁ brūhi salakkhaṇaṁ;


pli: Mantesu pāramiṁ brūhi,


pli: kati vāceti brāhmaṇo”.


pli: “Vīsaṁ vassasataṁ āyu,


pli: so ca gottena bāvarī;


pli: Tīṇissa lakkhaṇā gatte,


pli: tiṇṇaṁ vedāna pāragū.


pli: Lakkhaṇe itihāse ca,


pli: sanighaṇḍusakeṭubhe;


pli: Pañcasatāni vāceti,


pli: sadhamme pāramiṁ gato”.


pli: “Lakkhaṇānaṁ pavicayaṁ,


pli: bāvarissa naruttama;


pli: Taṇhacchida pakāsehi,


pli: mā no kaṅkhāyitaṁ ahu”.


pli: “Mukhaṁ jivhāya chādeti,


pli: uṇṇassa bhamukantare;


pli: Kosohitaṁ vatthaguyhaṁ,


pli: evaṁ jānāhi māṇava”.


pli: Pucchañhi kiñci asuṇanto,


pli: sutvā pañhe viyākate;


pli: Vicinteti jano sabbo,


pli: vedajāto katañjalī.


pli: “Ko nu devo vā brahmā vā,


pli: indo vāpi sujampati;


pli: Manasā pucchite pañhe,


pli: kametaṁ paṭibhāsati”.


pli: “Muddhaṁ muddhādhipātañca,


pli: bāvarī paripucchati;


pli: Taṁ byākarohi bhagavā,


pli: kaṅkhaṁ vinaya no ise”.


pli: “Avijjā muddhāti jānāhi,


pli: vijjā muddhādhipātinī;


pli: Saddhāsatisamādhīhi,


pli: chandavīriyena saṁyutā”.


pli: Tato vedena mahatā,


pli: santhambhetvāna māṇavo;


pli: Ekaṁsaṁ ajinaṁ katvā,


pli: pādesu sirasā pati.


pli: “Bāvarī brāhmaṇo bhoto,


pli: saha sissehi mārisa;


pli: Udaggacitto sumano,


pli: pāde vandati cakkhuma”.


pli: “Sukhito bāvarī hotu,


pli: saha sissehi brāhmaṇo;


pli: Tvañcāpi sukhito hohi,


pli: ciraṁ jīvāhi māṇava.


pli: Bāvarissa ca tuyhaṁ vā,


pli: sabbesaṁ sabbasaṁsayaṁ;


pli: Katāvakāsā pucchavho,


pli: yaṁ kiñci manasicchatha”.


pli: Sambuddhena katokāso,


pli: nisīditvāna pañjalī;


pli: Ajito paṭhamaṁ pañhaṁ,


pli: tattha pucchi tathāgataṁ.


pli: Vatthugāthā niṭṭhitā.


title_pli: Cūḷaniddesa Pārāyanavagganiddesa

pli: Cūḷaniddesa


pli: Pārāyanavagganiddesa


pli: Pucchāniddesa


pli: 6. Upasīvamāṇavapucchāniddesa


pli: <b>Eko ahaṁ sakka mahantamoghaṁ,</b>


pli: (iccāyasmā upasīvo)


pli: <b>Anissito no visahāmi tārituṁ;</b>


pli: <b>Ārammaṇaṁ brūhi samantacakkhu,</b>


pli: <b>Yaṁ nissito oghamimaṁ tareyyaṁ.</b>


pli: <b>Eko ahaṁ sakka mahantamoghan</b>ti.


pli: <b>Eko</b>ti puggalo vā me dutiyo natthi, dhammo vā me dutiyo natthi, yaṁ vā puggalaṁ nissāya dhammaṁ vā nissāya mahantaṁ kāmoghaṁ bhavoghaṁ diṭṭhoghaṁ avijjoghaṁ tareyyaṁ uttareyyaṁ patareyyaṁ samatikkameyyaṁ vītivatteyyanti.


pli: <b>Sakkā</b>ti sakko.


pli: Bhagavā sakyakulā pabbajitotipi sakko.


pli: Atha vā aḍḍho mahaddhano dhanavātipi sakko.


pli: Tassimāni dhanāni, seyyathidaṁ—


pli: saddhādhanaṁ sīladhanaṁ hiridhanaṁ ottappadhanaṁ sutadhanaṁ cāgadhanaṁ paññādhanaṁ satipaṭṭhānadhanaṁ …pe…


pli: nibbānadhanaṁ.


pli: Imehi anekehi dhanaratanehi aḍḍho mahaddhano dhanavātipi sakko.


pli: Atha vā sakko pahu visavī alamatto sūro vīro vikkanto abhīrū achambhī anutrāsī apalāyī pahīnabhayabheravo vigatalomahaṁsotipi sakkoti—


pli: eko ahaṁ sakka mahantamoghaṁ.


pli: <b>Iccāyasmā upasīvo</b>ti.


pli: <b>Iccā</b>ti padasandhi …pe….


pli: <b>Āyasmā</b>ti piyavacanaṁ …pe….


pli: <b>Upasīvo</b>ti tassa brāhmaṇassa nāmaṁ …pe… abhilāpoti—


pli: iccāyasmā upasīvo.


pli: <b>Anissito no visahāmi tāritun</b>ti.


pli: <b>Anissito</b>ti puggalaṁ vā anissito dhammaṁ vā anissito no visahāmi na ussahāmi na sakkomi na paṭibalo mahantaṁ kāmoghaṁ bhavoghaṁ diṭṭhoghaṁ avijjoghaṁ tarituṁ uttarituṁ patarituṁ samatikkamituṁ vītivattitunti—


pli: anissito no visahāmi tārituṁ.


pli: <b>Ārammaṇaṁ brūhi samantacakkhū</b>ti ārammaṇaṁ ālambaṇaṁ nissayaṁ upanissayaṁ brūhi ācikkhāhi desehi paññapehi paṭṭhapehi vivarāhi vibhajāhi uttānīkarohi pakāsehi.


pli: <b>Samantacakkhū</b>ti samantacakkhu vuccati sabbaññutañāṇaṁ.


pli: Bhagavā tena sabbaññutañāṇena upeto samupeto upāgato samupāgato upapanno samupapanno samannāgato.


pli: Na tassa adiṭṭhamidhatthi kiñci,


pli: Atho aviññātamajānitabbaṁ;


pli: Sabbaṁ abhiññāsi yadatthi neyyaṁ,


pli: Tathāgato tena samantacakkhūti.


pli: Ārammaṇaṁ brūhi samantacakkhu.


pli: <b>Yaṁ nissito oghamimaṁ tareyyan</b>ti.


pli: <b>Yaṁ nissito</b>ti yaṁ puggalaṁ vā nissito dhammaṁ vā nissito mahantaṁ kāmoghaṁ bhavoghaṁ diṭṭhoghaṁ avijjoghaṁ tareyyaṁ uttareyyaṁ patareyyaṁ samatikkameyyaṁ vītivatteyyanti—


pli: yaṁ nissito oghamimaṁ tareyyaṁ.


pli: Tenāha so brāhmaṇo—


pli: “Eko ahaṁ sakka mahantamoghaṁ,


pli: (iccāyasmā upasīvo)


pli: Anissito no visahāmi tārituṁ;


pli: Ārammaṇaṁ brūhi samantacakkhu,


pli: Yaṁ nissito oghamimaṁ tareyyan”ti.


pli: <b>Ākiñcaññaṁ pekkhamāno satimā,</b>


pli: (upasīvāti bhagavā)


pli: <b>Natthīti nissāya tarassu oghaṁ;</b>


pli: <b>Kāme pahāya virato kathāhi,</b>


pli: <b>Taṇhakkhayaṁ nattamahābhipassa.</b>


pli: <b>Ākiñcaññaṁ pekkhamāno satimā</b>ti so brāhmaṇo pakatiyā ākiñcaññāyatanasamāpattiṁ lābhīyeva nissayaṁ na jānāti—


pli: “ayaṁ me nissayo”ti.


pli: Tassa bhagavā nissayañca ācikkhati uttariñca niyyānapathaṁ.


pli: Ākiñcaññāyatanasamāpattiṁ sato samāpajjitvā tato vuṭṭhahitvā tattha jāte cittacetasike dhamme aniccato pekkhamāno, dukkhato …pe…


pli: rogato …


pli: gaṇḍato …


pli: sallato …


pli: aghato …


pli: ābādhato …


pli: parato …


pli: palokato …


pli: ītito …


pli: upaddavato …


pli: bhayato …


pli: upasaggato …


pli: calato …


pli: pabhaṅguto …


pli: addhuvato …


pli: atāṇato …


pli: aleṇato …


pli: asaraṇato …


pli: asaraṇībhūtato …


pli: rittato …


pli: tucchato …


pli: suññato …


pli: anattato …


pli: ādīnavato …


pli: vipariṇāmadhammato …


pli: asārakato …


pli: aghamūlato …


pli: bhavato …


pli: vibhavato …


pli: sāsavato …


pli: saṅkhatato …


pli: mārāmisato …


pli: jātidhammato …


pli: jarādhammato …


pli: byādhidhammato …


pli: maraṇadhammato …


pli: samudayadhammato …


pli: atthaṅgamato …


pli: assādato …


pli: nissaraṇato pekkhamāno dakkhamāno olokayamāno nijjhāyamāno upaparikkhamāno.


pli: <b>Satimā</b>ti yā sati anussati paṭissati …pe… sammāsati—


pli: ayaṁ vuccati sati.


pli: Imāya satiyā upeto hoti …pe… samannāgato, so vuccati satimāti—


pli: ākiñcaññaṁ pekkhamāno satimā.


pli: <b>Upasīvāti bhagavā</b>ti.


pli: <b>Upasīvā</b>ti bhagavā taṁ brāhmaṇaṁ nāmena ālapati.


pli: <b>Bhagavā</b>ti gāravādhivacanametaṁ …pe… sacchikā paññatti, yadidaṁ bhagavāti—


pli: upasīvāti bhagavā.


pli: <b>Natthīti nissāya tarassu oghan</b>ti natthi kiñcīti ākiñcaññāyatanasamāpatti.


pli: Kiṅkāraṇā natthi kiñcīti ākiñcaññāyatanasamāpatti?


pli: Viññāṇañcāyatanasamāpattiṁ sato samāpajjitvā tato vuṭṭhahitvā taññeva viññāṇaṁ abhāveti, vibhāveti, antaradhāpeti, natthi kiñcīti passati.


pli: Taṅkāraṇā natthi kiñcīti ākiñcaññāyatanasamāpattiṁ nissāya upanissāya ālambaṇaṁ karitvā kāmoghaṁ bhavoghaṁ diṭṭhoghaṁ avijjoghaṁ tarassu uttarassu patarassu samatikkamassu vītivattassūti—


pli: natthīti nissāya tarassu oghaṁ.


pli: <b>Kāme pahāya virato kathāhī</b>ti.


pli: <b>Kāmā</b>ti uddānato dve kāmā—


pli: vatthukāmā ca kilesakāmā ca …pe…


pli: ime vuccanti vatthukāmā …pe…


pli: ime vuccanti kilesakāmā.


pli: <b>Kāme pahāyā</b>ti vatthukāme parijānitvā kilesakāme pahāya pajahitvā vinodetvā byantīkaritvā anabhāvaṁ gametvāti—


pli: kāme pahāya.


pli: <b>Virato kathāhī</b>ti kathaṅkathā vuccati vicikicchā.


pli: Dukkhe kaṅkhā …pe… chambhitattaṁ cittassa manovilekho kathaṅkathāya ārato virato paṭivirato nikkhanto nissaṭo vippamutto visaññutto vimariyādikatena cetasā viharatīti—


pli: evampi virato kathāhi …pe…


pli: atha vā dvattiṁsāya tiracchānakathāya ārato virato paṭivirato nikkhanto nissaṭo vippamutto visaññutto vimariyādikatena cetasā viharatīti evampi virato kathāhīti—


pli: kāme pahāya virato kathāhi.


pli: <b>Taṇhā</b>ti rūpataṇhā …pe… dhammataṇhā.


pli: <b>Nattaṁ</b> vuccati ratti.


pli: <b>Aho</b>ti divaso.


pli: Rattiñca divā ca taṇhakkhayaṁ rāgakkhayaṁ dosakkhayaṁ mohakkhayaṁ gatikkhayaṁ upapattikkhayaṁ paṭisandhikkhayaṁ bhavakkhayaṁ saṁsārakkhayaṁ vaṭṭakkhayaṁ passa abhipassa dakkha olokaya nijjhāya upaparikkhāti—


pli: taṇhakkhayaṁ nattamahābhipassa.


pli: Tenāha bhagavā—


pli: “Ākiñcaññaṁ pekkhamāno satimā,


pli: (upasīvāti bhagavā)


pli: Natthīti nissāya tarassu oghaṁ;


pli: Kāme pahāya virato kathāhi,


pli: Taṇhakkhayaṁ nattamahābhipassā”ti.


pli: <b>Sabbesu kāmesu yo vītarāgo,</b>


pli: (iccāyasmā upasīvo)


pli: <b>Ākiñcaññaṁ nissito hitvā maññaṁ;</b>


pli: <b>Saññāvimokkhe paramedhimutto,</b>


pli: <b>Tiṭṭhe nu so tattha anānuyāyī.</b>


pli: <b>Sabbesu kāmesu yo vītarāgo</b>ti.


pli: <b>Sabbesū</b>ti sabbena sabbaṁ sabbathā sabbaṁ asesaṁ nissesaṁ pariyādiyanavacanametaṁ sabbesūti.


pli: Kāmesūti kāmāti uddānato dve kāmā—


pli: vatthukāmā ca kilesakāmā ca …pe…


pli: ime vuccanti vatthukāmā …pe…


pli: ime vuccanti kilesakāmā.


pli: Sabbesu kāmesu yo vītarāgoti.


pli: Sabbesu kāmesu yo vītarāgo vigatarāgo cattarāgo vantarāgo muttarāgo pahīnarāgo paṭinissaṭṭharāgo vikkhambhanatoti—


pli: sabbesu kāmesu yo vītarāgo.


pli: <b>Iccāyasmā upasīvo</b>ti.


pli: <b>Iccā</b>ti padasandhi …pe….


pli: <b>Āyasmā</b>ti piyavacanaṁ …pe….


pli: <b>Upasīvo</b>ti tassa brāhmaṇassa nāmaṁ …pe… abhilāpoti—


pli: iccāyasmā upasīvo.


pli: <b>Ākiñcaññaṁ nissito hitvā maññan</b>ti.


pli: Heṭṭhimā cha samāpattiyo hitvā cajitvā pariccajitvā atikkamitvā samatikkamitvā vītivattitvā ākiñcaññāyatanasamāpattiṁ nissito allīno upagato samupagato ajjhosito adhimuttoti—


pli: ākiñcaññaṁ nissito hitvā maññaṁ.


pli: <b>Saññāvimokkhe paramedhimutto</b>ti saññāvimokkhā vuccanti satta saññāsamāpattiyo.


pli: Tāsaṁ saññāsamāpattīnaṁ ākiñcaññāyatanasamāpattivimokkho aggo ca seṭṭho ca viseṭṭho ca pāmokkho ca uttamo ca pavaro ca, parame agge seṭṭhe viseṭṭhe pāmokkhe uttame pavare adhimuttivimokkhena adhimutto tatrādhimutto tadadhimutto taccarito tabbahulo taggaruko tanninno tappoṇo tappabbhāro tadadhimutto tadadhipateyyoti—


pli: saññāvimokkhe paramedhimutto.


pli: <b>Tiṭṭhe nu so tattha anānuyāyī</b>ti.


pli: <b>Tiṭṭhe nū</b>ti saṁsayapucchā vimatipucchā dveḷhakapucchā anekaṁsapucchā, “evaṁ nu kho, nanu kho, kiṁ nu kho, kathaṁ nu kho”ti—


pli: tiṭṭhe nu.


pli: <b>Tatthā</b>ti ākiñcaññāyatane.


pli: <b>Anānuyāyī</b>ti anānuyāyī aviccamāno avigacchamāno anantaradhāyamāno aparihāyamāno …pe….


pli: Atha vā arajjamāno adussamāno amuyhamāno akilissamānoti—


pli: tiṭṭhe nu so tattha anānuyāyī.


pli: Tenāha so brāhmaṇo—


pli: “Sabbesu kāmesu yo vītarāgo,


pli: (iccāyasmā upasīvo)


pli: Ākiñcaññaṁ nissito hitvā maññaṁ;


pli: Saññāvimokkhe paramedhimutto,


pli: Tiṭṭhe nu so tattha anānuyāyī”ti.


pli: <b>Sabbesu kāmesu yo vītarāgo,</b>


pli: (upasīvāti bhagavā)


pli: <b>Ākiñcaññaṁ nissito hitvā maññaṁ;</b>


pli: <b>Saññāvimokkhe paramedhimutto,</b>


pli: <b>Tiṭṭheyya so tattha anānuyāyī.</b>


pli: <b>Sabbesu kāmesu yo vītarāgo</b>ti.


pli: <b>Sabbesū</b>ti sabbena sabbaṁ sabbathā sabbaṁ asesaṁ nissesaṁ pariyādiyanavacanametaṁ sabbesūti.


pli: Kāmesūti kāmāti uddānato dve kāmā—


pli: vatthukāmā ca kilesakāmā ca …pe…


pli: ime vuccanti vatthukāmā …pe…


pli: ime vuccanti kilesakāmā.


pli: <b>Sabbesu kāmesu yo vītarāgo</b>ti sabbesu kāmesu yo vītarāgo …pe…


pli: paṭinissaṭṭharāgo vikkhambhanatoti—


pli: sabbesu kāmesu yo vītarāgo.


pli: <b>Upasīvāti bhagavā</b>ti.


pli: <b>Upasīvā</b>ti bhagavā taṁ brāhmaṇaṁ nāmena ālapati.


pli: <b>Bhagavā</b>ti gāravādhivacanametaṁ …pe… sacchikā paññatti, yadidaṁ bhagavāti—


pli: upasīvāti bhagavā.


pli: <b>Ākiñcaññaṁ nissito hitvā maññan</b>ti.


pli: Heṭṭhimā cha samāpattiyo hitvā cajitvā pariccajitvā atikkamitvā samatikkamitvā vītivattitvā ākiñcaññāyatanasamāpattiṁ nissito allīno upagato samupagato ajjhosito adhimuttoti—


pli: ākiñcaññaṁ nissito hitvā maññaṁ.


pli: <b>Saññāvimokkhe paramedhimutto</b>ti saññāvimokkhā vuccanti satta saññāsamāpattiyo.


pli: Tāsaṁ saññāsamāpattīnaṁ ākiñcaññāyatanasamāpattivimokkho aggo ca seṭṭho ca viseṭṭho ca pāmokkho ca uttamo ca pavaro ca, parame agge seṭṭhe viseṭṭhe pāmokkhe uttame pavare adhimuttivimokkhena adhimutto tatrādhimutto tadadhimutto …pe…


pli: tadadhipateyyoti—


pli: saññāvimokkhe paramedhimutto.


pli: <b>Tiṭṭheyya so tattha anānuyāyī</b>ti.


pli: <b>Tatthā</b>ti ākiñcaññāyatane.


pli: <b>Anānuyāyī</b>ti anānuyāyī aviccamāno avigacchamāno anantaradhāyamāno aparihāyamāno.


pli: Atha vā arajjamāno adussamāno amuyhamāno akilissamānoti—


pli: tiṭṭheyya so tattha anānuyāyī.


pli: Tenāha bhagavā—


pli: “Sabbesu kāmesu yo vītarāgo,


pli: (upasīvāti bhagavā)


pli: Ākiñcaññaṁ nissito hitvā maññaṁ;


pli: Saññāvimokkhe paramedhimutto,


pli: Tiṭṭheyya so tattha anānuyāyī”ti.


pli: <b>Tiṭṭhe ce so tattha anānuyāyī,</b>


pli: <b>Pūgampi vassāni samantacakkhu;</b>


pli: <b>Tattheva so sītisiyā vimutto,</b>


pli: <b>Cavetha viññāṇaṁ tathāvidhassa.</b>


pli: <b>Tiṭṭhe ce so tattha anānuyāyī</b>ti sace so tiṭṭheyya saṭṭhikappasahassāni.


pli: tiṭṭhe ce so tattha anānuyāyī.


pli: <b>Pūgampi vassāni samantacakkhū</b>ti.


pli: <b>Pūgampi vassānī</b>ti pūgampi vassāni bahūni vassāni bahūni vassasatāni bahūni vassasahassāni bahūni vassasatasahassāni bahūni kappāni bahūni kappasatāni bahūni kappasahassāni bahūni kappasatasahassāni.


pli: <b>Samantacakkhū</b>ti samantacakkhu vuccati sabbaññutañāṇaṁ …pe…


pli: tathāgato tena samantacakkhūti—


pli: pūgampi vassāni samantacakkhu.


pli: <b>Tattheva so sītisiyā vimutto, cavetha viññāṇaṁ tathāvidhassā</b>ti tattheva so sītibhāvamanuppatto nicco dhuvo sassato avipariṇāmadhammo sassatisamaṁ tatheva tiṭṭheyya.


pli: Atha vā tassa viññāṇaṁ caveyya ucchijjeyya nasseyya vinasseyya na bhaveyyāti punabbhavapaṭisandhiviññāṇaṁ nibbatteyya kāmadhātuyā vā rūpadhātuyā vā arūpadhātuyā vāti ākiñcaññāyatanaṁ samāpannassa sassatañca ucchedañca pucchati.


pli: Udāhu tattheva anupādisesāya nibbānadhātuyā parinibbāyeyya.


pli: Atha vā tassa viññāṇaṁ caveyya puna paṭisandhiviññāṇaṁ nibbatteyya kāmadhātuyā vā rūpadhātuyā vā arūpadhātuyā vāti, ākiñcaññāyatanaṁ upapannassa parinibbānañca paṭisandhiñca pucchati.


pli: <b>Tathāvidhassā</b>ti tathāvidhassa tādisassa tassaṇṭhitassa tappakārassa tappaṭibhāgassa ākiñcaññāyatanaṁ upapannassāti—


pli: tattheva so sītisiyā vimutto, cavetha viññāṇaṁ tathāvidhassa.


pli: Tenāha so brāhmaṇo—


pli: “Tiṭṭhe ce so tattha anānuyāyī,


pli: Pūgampi vassāni samantacakkhu;


pli: Tattheva so sītisiyā vimutto,


pli: Cavetha viññāṇaṁ tathāvidhassā”ti.


pli: <b>Acci yathā vātavegena khittā,</b>


pli: (upasīvāti bhagavā)


pli: <b>Atthaṁ paleti na upeti saṅkhaṁ;</b>


pli: <b>Evaṁ munī nāmakāyā vimutto,</b>


pli: <b>Atthaṁ paleti na upeti saṅkhaṁ.</b>


pli: <b>Acci yathā vātavegena khittā</b>ti acci vuccati jālasikhā.


pli: <b>Vātā</b>ti puratthimā vātā pacchimā vātā uttarā vātā dakkhiṇā vātā sarajā vātā arajā vātā sītā vātā uṇhā vātā parittā vātā adhimattā vātā verambhavātā pakkhavātā supaṇṇavātā tālapaṇṇavātā vidhūpanavātā.


pli: <b>Vātavegena khittā</b>ti vātavegena khittā ukkhittā nunnā paṇunnā khambhitā vikkhambhitāti—


pli: acci yathā vātavegena khittā.


pli: <b>Upasīvāti bhagavā</b>ti.


pli: <b>Upasīvā</b>ti bhagavā taṁ brāhmaṇaṁ nāmena ālapati.


pli: <b>Bhagavā</b>ti gāravādhivacanametaṁ …pe… sacchikā paññatti, yadidaṁ bhagavāti—


pli: upasīvāti bhagavā.


pli: <b>Atthaṁ paleti na upeti saṅkhan</b>ti.


pli: <b>Atthaṁ paletī</b>ti atthaṁ paleti, atthaṁ gameti, atthaṁ gacchati nirujjhati vūpasamati paṭippassambhati.